Anami gicham ringre yawuotgi kod nyigi, kendo ginichamre kendgi e kinde marach ma wasikgi ogengʼonigi ka dwaro ngimagi.’\nEmomiyo wuone biro chamo nyithindgi e dieru, kendo nyithindo biro chamo wuonegi. Abiro miyou kum kendo abiro kiro jou motony ne yembe.\nTim jo-Lawi 26:29\nUnucham ring yawuotu kod nyiwu.\n2 Ruodhi 6:28-29\n Eka nopenje niya, “Angʼo marach?” To nodwoke niya, “Dhakoni nowachona mondo agol wuoda mondo wacham kawuono to kiny en bende nogol wuode mondo wacham.” Omiyo ne watedo wuoda kendo wachamo. Kinyne ne awachone niya, In bende gol wuodi mi wacham, kare en to nosepando wuode.\nMon madhoth notedo nyithindgi giwegi, mobedo chiembgi ka joga ne inego itieko.\nYaye Jehova Nyasaye winjie wachni: En ngʼa misetimone gima lit machal kama? Bende mon dicham nyithindgi ma giserito maber kama? Koso jodolo gi jonabi dinegi e kama ler mar lemo mar Ruoth Nyasaye adier?\nRapar mar Chik 28:53-57\n Nikech chandruok maniyudi ka wasiki okeloni ka in e twech, nucham nyaka nyithindu munywolo, ma gin ringre yawuotu kod nyiu ma Jehova Nyasaye ma Nyasachu osemiyou. Kata mana ngʼat maber kendo ngʼwon ahinya e dieru ok nobed gi miwafu ne owadgi owuon kata mana ne chiege mohero kata nyithinde modongʼ, kendo ok enomi ngʼato angʼata ringre nyathineno ma en owuon ochamo nikech mano kende e gima nodongʼ bangʼ ka wasigu osemonjo miechu. Dhako makare kendo man-gi lony mamalo e dieru, ngʼat modimbore kendo man-gi ngʼwono malach ma bende ok osewuotho e lowo gi tiende nono, nobed ka iye kwar kod chwore owuon kata mana gi yawuote kod nyige ma en owuon ema onywolo. Notamre pogonegi kata mana bieche owuon bangʼ nywol, nimar oparo mondo ochamgi lingʼ-lingʼ e ndalo ma wasiku nogonu agengʼa ka masira olworo miechu madongo.\n Eka Nyasaye nowacho niya, “We wachwe dhano e kido machal kodwa kendo gibed gi teko ewi rech mae nam kendo gi winy mae kor polo, ewi jamni, ewi piny duto kendo ewi chwech duto mawuotho ewi lowo.” Kuom mano Nyasaye nochweyo dhano e kite owuon, e kit Nyasaye nochweye; nochweyogi dichwo gi dhako.\nWawacho ni wan gi chir kendo dwaher moloyo weyo dak e ringruogni mondo wadag kaachiel gi Ruoth.\n “Ne nitie jamoko moro mane rwako lewni mokikore kod lewni mayom ma nengogi tek, kendo nodak e ngima mamalo mar mor ndalo duto. E dhorangaye noketie jakwecho miluongoni Lazaro, ma adhonde nopongʼo dende kendo nogombo chamo ngʼinjo molwar e bwo mesa jamokono. Kata mana guogi bende ne biro minangʼ adhondene. “Sa nochopo ma jakwechono notho kendo malaika notingʼe, otere e bath Ibrahim. Jamoko bende notho kendo noyike. Kane en e Piny Joma otho kisande malit, nongʼiyo malo to noneno Ibrahim gi kuma bor kod Lazaro e bathe. Omiyo noluonge kowacho niya, ‘Wuora Ibrahim kecha kendo or Lazaro olut lith lwete e pi mondo okwena lewa, nikech an-gi rem malit e ligek majni.’ “To Ibrahim nodwoke ni, ‘Wuoda, parie ni e ndalo mar ngimani ne iyudo gik mabeyo, ka Lazaro to ne yudo gik maricho, to koroni oneno maber ka eri, to in inie rem malit. To bende moloyo ne mano duto, e kindwa kodi nitie hoho mangʼongo moseketi, mondo otam jogo madwaro aa ka obi iru kata ngʼato ok nyal ngʼado oa koru obi irwa koni.’\n Eka naneno kom mar loch maduongʼ marachar kaachiel gi jal manobedo e komno. Piny gi polo noringo oa e nyime mi olal nono ma ok nonegi kendo. Bende ne aneno joma otho, jomadongo gi jomatindo, negichungʼ e nyim kom maduongʼ mar loch, kendo kitepe noel. Kitabu moro noel, ma en kitap ngima. Joma otho nongʼadnigi bura kaluwore kod gik mane gisetimo kaka ondiki e kitepego. Nam nogolo joma otho manie iye, to Tho gi Piny Joma otho nogolo joma otho manie igi, kendo ngʼato ka ngʼato nongʼadne bura koluwore kod gik mane osetimo. Eka tho gi Piny Joma otho nowiti e ataro mar mach. Ataro mar mach en e tho mar ariyo. Ngʼato angʼata ma nyinge ne ok onwangʼ kondiki e kitap ngima, nowit e ataro mar mach.\n1 Korintho 14:34-35\n jomamon onego olingʼ e kanisa. Ok oyienigi wuoyo, nyaka giwinj puonj mana ka gilingʼ kaka chik wacho. Ka gidwaro mondo olernigi tiend wach moro, to gipenj chwogi giwegi dala, nikech en wichkuot ka dhako wuoyo e kanisa.\n1 Timotheo 2:11-15\n Mon mondo opuonjre kolingʼ kendo koyie winjo wach. Ok ayie mondo dhako opuonj ji kata obed gi teko ewi ngʼama dichwo; nyaka olingʼ mos, nikech Adam ema nokwong chwe eka bangʼe Hawa. To bende Adam ok ema ne owuondi, to dhako ema ne owuondi, mi odoko jaketho. Kata kamano mon noyud resruok e yor nywolo nyithindo, ka gisiko e yie kod hera gi ngima maler kendo modimbore.\n1 Korintho 11:2-16\n Agoyonu erokamano nikech usiko upara e yore duto, kendo nikech umako puonj duto mane amiyou. To adwaro mondo ungʼe ni Kristo ewi dichwo ka dichwo, kendo ni dichwo ewi dhako, to Nyasaye ewi Kristo. Kuom mano, dichwo malemo kata makoro e chokruok koumo wiye ochayo Kristo. Kamano bende dhako malemo kata makoro e chokruok, ka ok otweyo kitamba okuodo wi chwore, nikech onge pogruok e kinde gi dhako moliel yie wiye. Ka dhako ok dwar tweyo kitamba, to ber kata mondo oliel yie wiye. To kaka en wichkuot ka dhako olielo yie wiye mapoth, to ber otwe kitamba. Dichwo to ok owinjore oum wiye nikech en ranyisi mar Nyasaye gi duongʼne; dhako to en ranyisi mar duongʼ mar dichwo. Dichwo ne ok oa kuom dhako, to dhako ema ne oa kuom dichwo. To bende, dichwo ne ok ochwe ne dhako, to dhako ema ne ochwe ni dichwo. Nikech wachni kendo nikech malaike, dhako mondo oum wiye kaka ranyisi ni en e bwo loch. Kata kamano, kuom Ruoth, dhako ok nyal dak maonge dichwo mana kaka dichwo bende ok nyal dak maonge dhako. Nimar, mana kaka dhako nochwe koa kuom dichwo, e kaka dichwo bende inywolo gi dhako, to gik moko duto oa kuom Nyasaye. Penjreuru un uwegi ni: Bende en gima kare mondo dhako olam Nyasaye ka ok otweyo kitamba e wiye? Donge en gima ongʼere ne ji duto ni wich maboyo en wichkuot ni dichwo? To ka dhako yie wiye boyo, to en duongʼ mare, nikech yie wich maboyo omiye kaka raum. Ka ngʼato kuomu dwaro kwedo ma, to ongʼe ni waonge gi tim mopogore gi mwapuonjoni, kendo kata kanise duto mag Nyasaye ongego.


Kwan 35 - Holy Bible [Luo Bible 2020] - (Kwan 35)\nJehova Nyasaye nowuoyo gi Musa e pewe mag Moab momanyore gi Jeriko mokiewo gi Jordan kowacho niya,\n“Chik jo-Israel mondo gimi jo-Lawi mier ma gibiro dakie kuom pok ma jo-Israel biro yudo. Kendo umigi lege mag kwath molworo miergo.\nEka ginibed gi mier ma ginyalo dakie kod lege mag kwath ne dhog-gi, rombegi kod jambgi mamoko duto.\n“Kuonde mag kwath molworo mier ma umiyo jo-Lawi nopim maromo fut alufu achiel mia angʼwen gi piero abiriyo gauchiel koa e kor ohinga.\nTo oko mar dala, pimuru fut alufu angʼwen mia abich kod piero ochiko gadek koa yo wuok chiengʼ, fut alufu angʼwen mia abich kod piero ochiko gadek koa yo milambo, fut alufu angʼwen mia abich kod piero ochiko gadek koa yo podho chiengʼ, kod fut alufu angʼwen mia abich kod piero ochiko gadek koa yo nyandwat, ka dala oger e dier lowono tir. Ginikaw kanyo kaka lek mar kwath ne joma odak e miergo.\n“Mier auchiel ma umiyo jo-Lawi nobed mier mag tony, ma ngʼat moneko nyalo ringo mondo opondie. Ewi mago medgi mier piero angʼwen gariyo mamoko.\nKoriwore duto nyaka umi jo-Lawi mier piero angʼwen gaboro, kaachiel gi lege mag kwath.\nMier ma umiyo jo-Lawi koa kuom piny ma jo-Israel okawo kaka pok margi nyaka pog matindo tindo kaka pok mar dhoot ka dhoot: Kawuru mier mangʼeny kuom dhoot man-gi mangʼeny, to kawuru manok kuom jogo man-gi manok.”\nEka Jehova Nyasaye nowacho ne Musa kama:\n“Wuo gi jo-Israel kendo iwachnegi ni: ‘Ka ungʼado Jordan mi uchopo Kanaan,\nto yieruru mier moko mondo obed miechu mag tony, ma ngʼat monego ngʼato kobothne nyalo ringo dhiye.\nGibiro bedo mier mag tony kua e nyim ngʼama dwaro chulo kuor, mondo omi ngʼat miparo kuome ni oneko kik negi kapok oyale e nyim oganda.\nMier auchiel muchiwogi nobed mier mag tony.\nChiwuru mier adek mag tony ni yo wuok chiengʼ mar Jordan to adek nobed Kanaan.\nMier auchielgo nobed kuonde tony ne jo-Israel, jodak kod ngʼato angʼata modak kodgi, mondo omi ngʼato angʼata monego ngʼat machielo kobothne nyalo ringo dhiye.\n“ ‘Ka ngʼato ogoyo wadgi gi gima olos gi chuma, motho, to en janek; omiyo janekno nyaka negi.\nKata ka ngʼato nigi kidi e lwete manyalo nego ngʼato, mi ogoyogo wadgi motho, to en janek; omiyo janekno nyaka negi.\nKata ka ngʼato otingʼo gimoro molos gi yien e lwete, mi ogoyogo wadgi motho, en janek; omiyo janekno nyaka negi.\nOwad gi ngʼat monegno noneg janekno; koromo kode to nonege.\nKa ngʼato obwono wadgi gi chunye kata odiro gimoro kuome kongʼeyo motho,\nkata ka en gi mirima mi ogoye adhongʼ motho, to ngʼatno nonegi; nimar en janek. Owad gi ngʼat monegno noneg janekno koromo kode.\n“ ‘To kaponi odhiro wadgi ma ok gimonrego kata kochiele gi gimoro kobothne\nkata ka olwaro kidi manyalo nege kuome motho; to ne ok en jasike kendo noonge gi paro mar hinye,\nto oganda nokel thek e kind janekno kod owadgi ngʼat monegi kaluwore gi chik.\nOganda nyaka res janekno kuom owad gi ngʼat monegi mi gidwoke e dala mar tony mane oringo odhiye. Enodag kanyo nyaka chop jadolo mane owir gi mo maler tho.\n“ ‘To ka ngʼat monekono owuok oko mar dala mar tony mane odhiyoe,\nkendo owad gi ngʼat mane onegocha oyude oko mar dala mar tony, to onyalo nege ma ok obedo gi richo mar nek.\nJanek nyaka sik e dalane mar tony nyaka jadolo maduongʼ tho; to en mana bangʼ tho mar jadolo maduongʼno ema onyalo dok chamo mwandune.\n“ ‘Mago ema nobednu chike mosiko e tienge duto, kamoro amora ma unudagie.\n“ ‘Ngʼato angʼata ma onego ngʼato nyaka negi kaka janek mana ka nitie joneno manyalo wacho ni notimore kamano. To onge ngʼama inyalo negi kuom wach janeno achiel kende.\n“ ‘Kik ikaw asoya kuom ngʼatno moneko, nikech owinjore gi tho. Nyaka ngʼatno negi.\n“ ‘Kik ikaw asoya kuom ngʼato angʼata moringo odhi e dala mar tony koparo ni inyalo weye mondo odog e lope owuon kapok jadolo maduongʼ otho.\n“ ‘Kik udwany piny mudakie. Chwero remo dwanyo piny, kendo pwodhruok ok nyal tim ne piny modwany kuom chwero remo, makmana kokadho kuom remb ngʼatno mane ochwero remo.\nKik udwany piny mudakie gi remo kod kama adakie, nimar an, Jehova Nyasaye, adak e kind jo-Israel.’ ”


Bloodhound is go! | Bloodhound is go! – Salisbury Café Scientifique\nBloodhound car design record speed technology


“Nyingi Mondo Obed Maler” | Puonjruok mar Ohinga mar Jarito\nSOM E Abua Acholi Afrikaans Aja Akha Albanian Alur Amharic Amis Arabic Armenian Armenian (Ma Imbo) Assamese Aukan Aymara Azerbaijani Azerbaijani (Cyrillic) Bassa (Cameroon) Batak (Karo) Batak (Simalungun) Batak (Toba) Biak Bicol Bislama Bolivian Bulgarian Cakchiquel Catalan Cebuano Changana (Mozambique) Chavacano Chichewa Chiga Chin (Hakha) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinamwanga Cinyanja Croatian Czech Dangme Danish Dhok mar Ranyisi ma Italian Dhok mar Ranyisi ma Russian Dholuo Douala Drehu Dutch Edo Efik Estonian Ewe Fante Faransa Fijian Finnish Fon Ga Garifuna Georgian German Gokana Greek Greenlandik Guadeloupean Creole Guarani Gun Haitian Creole Havu Hebrew Herero Hiligaynon Hmong (White) Hungarian Iban Ibanda Icelandic Idoma Igbo Igede Iloko Indonesian Italian Japanese Javanese Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikongo Kikuyu Kiluba Kimbundu Kinande Kinyarwanda Kipende Kirghiz Kisi Kisonge Kisungu Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lingala Lithuanian Lolo Lomwe Low German Luganda Lukhonzo Lunda Luvale Macua Makhuwa-Meetto Malagasy Malay Malayalam Maltese Mam Mambwe-Lungu Manyawa Mapundugun Marathi Marshallese Mauritian Creole Maya Mazatec (Huautla) Mbunda Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nsenga Nyaneka Nzema Okpe Oromo Otetela Palauan Pangasinan Papiamento (Curacao) Persian Pidgin (West Africa) Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarontongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Taabwa Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tlapanec Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Uzbek (Roman) Valencian Venda Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zulu\nSULA MAR PUONJRUOK 23\n“A Jehova, nyingi osiko nyaka chieng’.”—ZAB. 135:13.\nWER 10 Pakuru Jehova Nyasachwa!\n1-2. Gin weche mage ariyo ma Joneno mag Jehova ohero wuoyoe?\nNITIE weche ariyo madongo momakowa waduto. Wechego gin ratiro ma Jehova nigo mar locho kod keto nyinge obed maler. Nikech wan Joneno mag Jehova, wahero wuoyo ahinya e wi wechego. Kata kamano, dibed ni ratiro ma Jehova nigo mar bedo jaloch kod keto nyinge obed maler gin gik moko ariyo mopogore? Ooyo.\n2 Waduto wang’eyo gimomiyo dwarore ni opwodh nying Nyasaye. Bende, wasepuonjore ni loch mar Jehova e loch ma berie mogik. Weche ariyogo gin weche madongo ahinya e ngimawa.\n3. Nying Jehova oriwo nyaka ang’o?\n3 Nying Jehova omako gimoro amora motudore gi Nyasachwa, moriwo nyaka yo ma olochogo. Omiyo, sama wawacho ni keto nying Jehova obed maler e wach maduong’, wawacho bende ni ji duto onego ong’e ni yo ma olochogo e ma berie mogik. Nying Jehova kod lochne gin gik ma dhi kanyachiel.—Ne sanduk ma wiye wacho ni, “ Wach Maduong’ Momako Ji Duto.”\nWach Maduong’ Momako Ji Duto\nNitiere wach moro maduong’ momako ji duto. En pwodho nying Jehova. (Eze. 36:23; Mat. 6:9) Be inyalo keth nying Jehova e yo moro amora? Donge Jehova e Nyasaye maler, makare, kendo ma jahera? Wach maduong’no oriwo gik mathoth. Nikech Satan nomiyo ji kod malaike ong’anyo ne loch mar Jehova, nitie wach ma nyaka losi. Wachno en ma: Be Jehova nigi ratiro mar locho e wi gik moko duto kata obedo ni lochne e ma berie mogik? To nikech Adam, Hawa, nyithindgi, kod malaike moko noriwore gi Satan e ng’anyo ne Nyasaye, wach machielo ma nyaka losi en ma: Be malaike kod dhano nyalo rito tim matir kendo kedo ne nying Jehova nikech gihere gadier? Bug Ayub wuoyo kuom wach maduong’ mar ariyono.—Ayub 2:3, 4; 27:5.\n4. Ere kaka Zaburi 135:13 wuoyo e wi nying Nyasaye, to gin penjo mage ma wadwaro nono e sulani?\n4 Nying Jehova en nying makende. (Som Zaburi 135:13.) Ang’o momiyo nying Jehova duong’? Ere kaka nohang keth nyingno? Ere kaka Nyasaye pwodhoga nyinge? Kendo ere kaka wanyalo kedo ne nyingno? Wanonuru ane penjogo.\nGIMOMIYO NYING EN GIMA DUONG’\n5. Jomoko nyalo bedo gi penjo mane sama giwinjo ni nying Nyasaye onego oket obed maler?\n5 “Nyingi mondo obed maler.” (Mat. 6:9) Yesu nowacho ni mano en achiel kuom weche ma onego wakwa e lamo. Kata kamano, wechego tiendgi ang’o? Keto gimoro obed maler tiende en pwodhe. Jomoko nyalo penjore niya: ‘Donge nying Jehova to lerga kinde duto?’ Mondo wadwok penjono, dwarore ni wang’e gima nying ochung’nega.\n6. Ang’o momiyo nying en gima duong’?\n6 Nying ok en aena nyukta moko moriw kanyachiel minyalo ndik piny mi som matek. Ne ane gima Muma wacho: “Ber yiero nying maber moloyo mwandu mathoth.” (Nge. 22:1; Ekl. 7:1) Ang’o momiyo nying en gima duong’ kamano? En nikech oriwo nyaka timbe ng’ato kaachiel gi yo ma jomoko nenogo ng’at ma iluongo gi nyingno. Omiyo, gima duong’ ok en kaka indiko nying moro kata kaka isome, to en paro ma jomoko bedogo sama giwinjo nyingno.\n7. Ere kaka ji oseketho nying Nyasaye?\n7 Sama ji wacho miriambo e wi Jehova, gimiyo jomoko bedo gi paro maricho kuome, to mano ketho nyinge. Nohang keth nying Nyasaye e puodho mar Eden, kendo mano nomiyo ji obed gi paro marach kuome. Wanon ane gima ne otimore e kindeno.\nKAKA NOHANG KETH NYING NYASAYE\n8. Ang’o ma Adam gi Hawa nong’eyo, to gin penjo mage mamoko ma wanyalo bedogo?\n8 Adam gi Hawa nong’eyo nying Jehova maler, kendo ne ging’eyo nyaka adiera moko e wiye. Ne ging’eyo ni en e Jachuech ma ne osemiyogi ngima kod Paradiso ma ne gidakie, kendo ni en e ma ne oriwogi kaka dichwo gi dhako. (Cha. 1:26-28; 2:18) Kata kamano, be ne gidhi dhi nyime paro matut e wi gik ma Jehova nosetimonegi? Be ne gidhi dhi nyime hero Jehova? Dwoko ne onenore maler ka ne jasik Nyasaye otemogi.\n9. Ka luwore gi Chakruok 2:16, 17 kod 3:1-5, Jehova nonyiso Adam gi Hawa ang’o, to ere kaka Satan noloko wechego?\n9 Som Chakruok 2:16, 17 kod 3:1-5. Satan notiyo gi thuol ka ne owuoyo gi Hawa. Nopenjo Hawa niya: “Be en adier ni Nyasaye nowacho ni kik ucham olemb yien duto manie puodho?” Penjono ne nigi miriambo moko minyalo pim gi sum. Nyasaye nowacho ni ne ginyalo chamo olemb yien duto ma ne ni e puodho, mak mana olemb yath achiel. Wanyalo bedo gadier ni Jehova ne omiyogi olemb yiende modhuro mopogore opogore. (Cha. 2:9) Jehova en Nyasaye ma jachiwo gadier. Kata kamano, Nyasaye nokwero Adam gi Hawa ni kik gicham olemb yath achiel. Omiyo, penjo ma Satan nopenjono ne opogore gi chik Jehova. Satan nomiyo onenre ka gima Nyasaye ne wuor. Nyalo bedo ni Hawa ne openjore niya: ‘Dibed ni nitie gima Nyasaye otuonowa?’\n10. Ere kaka Satan noketho nying Nyasaye achiel kachiel, to ang’o ma notimore bang’ mano?\n10 Nyaka chop kindeno, Hawa pod ne oyie mondo Jehova ochike. Nodwoko Satan konyise mana gima Nyasaye nowachonegi. Bende, ne omedo ni ne ok onego gimul yadhno. Nong’eyo maler ni tamruok luwo chike Nyasaye ne dhi kelo tho. Kata kamano, Satan nodwoke niya: “Ok unutho ngang’.” (Cha. 3:2-4) Satan koro ne onyise achiel kachiel ni Nyasaye ne owuondogi. Ne oketho nying Jehova. Kanyo e ma Satan nobedoe Jachien, tiende ni jaketh nying. Hawa nowuond motimo kaka Satan ne dwaro. (1 Tim. 2:14) Nogeno Satan kar geno Jehova. Mano e ma nomiyo Hawa otimo yiero ma rach. Notamore goyiem winjo Jehova. Nochako chamo olemo ma Jehova nokwere ni kik ocham, kae to bang’e nomiyo Adam bende.—Cha. 3:6.\n11. Adam gi Hawa ne nigi nyalo mar timo ang’o, to ang’o ma ne giyiero timo?\n11 Iparo ni Hawa ne onego odwok Satan nade? Par ane ka di ne odwoke kama: “Akiayi, an ang’eyo mana Jehova Wuonwa, ahere kendo agene. En kende e ma osemiyowa gik moko duto ma wan-go. Ere kaka inyalo wuoyo marach kuome kamano? Dhina kucha!” Donge Jehova di ne obedo ma mor ahinya winjo ka nyare ma Hawa wacho kamano? (Nge. 27:11) Kata kamano, Hawa ne ok ohero Jehova gadier; Adam bende ne ok ohero Jehova. Mano e momiyo ne ok ginyal kedo ne nying Nyasachgi sama jaketh nying ne temogi.\n12. Ere kaka Satan noketo kiawa e pach Hawa, to Adam gi Hawa ne ok otimo ang’o?\n12 Mana kaka waseneno, gima Satan notimo mokwongo en keto kiawa e pach Hawa. Nomiyo Hawa ochako bedo gi to ka be Jehova en Wuoro maber. Adam gi Hawa ne ok okwedo miriambo ma Satan nowacho e wi Jehova. Mano nomiyo giriwore gi Satan e ng’anyo ne Wuon-gi. E kindegi, Satan pod tiyoga gi riekni kaka mago. Oketho nying Jehova sama owacho miriambo e wiye. Yotga ahinya mondo joma luwo miriambo mag Satan okwed loch mar Jehova.\nJEHOVA PWODHO NYINGE\n13. Ere kaka Ezekiel 36:23 nyiso wach maduong’ ma Muma oting’o?\n13 Be Jehova oling’ga aling’a sama iketho nyinge kamano? Ooyo ngang’! Buge duto ma ni e Muma nyiso okenge ma Jehova osebedo ka kawo mondo ogol miriambo ma ne okethgo nyinge e puodho mar Eden. (Cha. 3:15) Omiyo, wanyalo wacho ni gima duong’ ma Muma duto wuoye en kaka Jehova biro pwodho nyinge kotiyo gi Pinyruoth ma Wuode lochoe, kod kaka Pinyruodhno biro duoko tim makare kod kue e piny ngima. Muma oting’o weche ma konyowa ng’eyo kaka Nyasaye biro pwodho nyinge.—Som Ezekiel 36:23.\n14. Jehova osebedo ka timo ang’o mondo opwodh nyinge ma noketh e puodho mar Eden?\n14 Satan osetimo duto monyalo mondo ogeng’ dwach Jehova. Kata kamano, osebedo ka ogoyo mana yamo. Muma nyisowa gik ma Jehova osetimo, kendo onyiso maler ni Jehova e Wuoro ma jahera kendo jaloch ma berie mogik. En adier ni ng’anyo mar Satan kod jogo duto ma riwe lwedo osemiyo Jehova owinjo malit. (Zab. 78:40) Kata kamano, Jehova osebedo ka hore, kotiyo gi rieko, kendo ong’adoga bura makare sama orieyo weche. Bende, osenyiso e yore mang’eny ni en e Wuon teko duto. E wi mago, herane nenore e gik moko duto motimo. (1 Joh. 4:8) Jehova osebedo ka timo duto monyalo mondo opwodh nyinge.\nSatan nonyiso Hawa miriambo e wi Jehova, kendo osebedo koketho nying Nyasaye kuom higni mang’eny (Ne paragraf mar 9-10, 15) *\n15. Ere kaka Satan oseketho nying Nyasaye e kindegi, to mano osekelo ang’o?\n15 Satan pod ketho nying Jehova e kindegi. Osemiyo ji obedo gi kiawa e wi teko Nyasaye, yo mong’adogo bura, riekone, kod herane. Kuom ranyisi, Satan osetemo wuondo ji ni Jehova ok en Jachuech. To kata ka ji oyie ni Nyasaye nitie, pod Satan miyo gineno ni Nyasaye orido ne ji chik ahinya. Bende, opuonjoga ji ni Jehova en Nyasaye ma kwiny ma wang’oga ji e mach. Sama ji oyie gi miriambo kaka mago, yot ahinya mondo gikwed loch mar Jehova. Satan pod biro dhi nyime ketho nying Jehova kamano nyaka chop kama ibiro tieke chuth. In bende obiro temo yondhi mondo iyie gi miriambo ma osewacho kokethogo nying Nyasaye. Be ibiro yiene?\nTING’ MA IN-GO E WI WACH MADUONG’\n16. Inyalo timo ang’o ma Adam gi Hawa ne ok otimo?\n16 Jehova omiyo dhano morem thuolo mar konye pwodho nyinge. Mano tiende ni inyalo timo gima notamo Adam gi Hawa timo. Kata obedo ni wadak e piny ma ji ochayoe nying Jehova, in gi migawo makende mar kedo ne adiera, tiende ni, nyiso ni Jehova en Nyasaye maler, makare, kendo ma jahera. (Isa. 29:23) Inyalo riwo lochne lwedo. Inyalo timo kamano kuom nyiso ni lochneno kende e ma biro kelo kue kod mor ne chuechne duto.—Zab. 37:9, 37; 146:5, 6, 10.\n17. Ere kaka Yesu nomiyo ji ong’eyo nying Wuon-gi?\n17 Sama wakedo ne nying Jehova, waluwo ranyisi mar Kristo. (Joh. 17:26) Yesu nomiyo ji ong’eyo nying Wuon-gi kuom tiyo gi nyingno kendo puonjo ji ni Jehova en Nyasaye ma chalo nade. Kuom ranyisi, nokwedo Jo-Farisai ma ne miyo ji neno Jehova kaka Nyasaye ma kwiny, ma chuno ji tiyone, ma ok ni machiegni gi ji, kendo ma ok kech ji. Yesu to nokonyo ji neno ni Wuon-gi en Nyasaye ma dewo ji, ma hore, ma jahera, kendo ma weyo ne ji kethogi. Bende, kido mabeyo ma Yesu ne nigo nokonyo ji ng’eyo kido mabeyo ma Wuon-gi nigo.—Joh. 14:9.\n18. Ere kaka wanyalo kwedo miriambo mosekethgo nying Jehova?\n18 Mana kaka Yesu, wanyalo nyiso jomoko gik ma wang’eyo e wi Jehova, ka wapuonjogi mondo ging’e ni Jehova en Nyasaye ma jahera kendo ma ng’won. Sama watimo kamano, wakwedo miriambo ma ji osewacho e wi Jehova. Wapwodho nying Jehova sama wakonyo ji golo paro maricho ma gisebedogo kuome. Bende, wanyalo luwo ranyisi mar Jehova kata obedo ni wan dhano morem. (Efe. 5:1, 2) Wechewa gi timbewa bende nyalo konyo ji ng’eyo ni Jehova en Nyasaye ma chalo nade, kendo mano pwodho nyinge. Wamiyo nying Nyasaye obed maler sama wakonyo ji golo paro maricho ma gin-go e wi nyingno. * Bende, wanyisoga gadier ni kata mana dhano morem nyalo rito tim matir.—Ayub 27:5.\nWadwaro ni wakony jopuonjrewa mag Muma ng’eyo ni Jehova en Nyasaye mang’won kendo ma jahera (Ne paragraf mar 18-19) *\n19. Ere kaka Isaya 63:7 konyowa ng’eyo gima duong’ monego wajiw sama wapuonjo ji Muma?\n19 Wane ane gimachielo ma wanyalo timo mondo wapwodh nying Jehova. Sama wapuonjo ji Muma, kinde mang’eny wajiwoga ratiro ma Jehova nigo mar locho e wi gik moko duto, to mano gima kare. To kata obedo ni ber jiwo chike mag Jehova sama wapuonjo, dwarowa maduong’ en konyo ji mondo gin bende giher Jehova Nyasachwa kendo gitine gi chunygi duto. Kuom mano, wadwaro ni wajiw kido mabeyo ma Jehova nigo nikech mano biro konyo ji ng’eyo ni en Nyasaye ma chalo nade. (Som Isaya 63:7.) Ka wajiwo kit Jehova sama wapuonjo ji, wabiro konyogi here kendo luwo chikene nikech gidwaro siko ka gimakore kode.\n20. Ang’o ma wabiro nono e sula ma luwo?\n20 Ang’o ma wanyalo timo mondo timbewa kod yo ma wapuonjogo ji okonygi bedo gi paro makare e wi Nyasaye ma walandonegi? Sula ma luwo biro dwoko penjono.\nWang’eyo nade ni pwodho nying Nyasaye en wach maduong’?\nAng’o momiyo dwarore ni opwodh nying Nyasaye kata obedo ni oler?\nEn ting’ mane ma in-go e pwodho nying Nyasaye?\nWER 2 Nyingi En Jehova\n^ par. 5 En wach mane maduong’ ma omako dhano kod malaike? Ang’o momiyo en wach maduong’, to ere kaka omulowa? Dwoko mag penjogo biro konyowa tego winjruok ma ni e kindwa gi Jehova.\n^ par. 18 Nitie kinde ma bugewa ne osewachoga ni onge tiende kedo ne nying Jehova nikech onge ng’ato ang’ata moseketo kiawa ka be Nyasaye owinjore gi nyingno kata ooyo. Kata kamano, ne ochiw ler e wachno e romo mar higa ka higa ma 2017. Jakom nowacho niya: “Koket e yo mayot, ok rach lemo ka wakwayo ni mondo Nyasaye oked ne nyinge, nikech oseketh nyingeno kuom kinde malach kihangone.”—Ne program mar Januar 2018 e jw.org/sw. Dhi e MAKTABA > JW BROADCASTING®.\n^ par. 62 WECHE MA LERO PICHNI: Satan noketho nying Nyasaye ka nonyiso Hawa ni Nyasaye en jamiriambo. Kuom higni mang’eny, Satan osebedo ka puonjo miriambo e wi Nyasaye. Osebedo kowacho ni Nyasaye kwiny, kendo ok nochueyo dhano.\n^ par. 64 WECHE MA LERO PICHA: Owadwa moro jiwo kido mag Jehova sama opuonjo japuonjrene.\nw20 Jun ite 2-7


Obila ma Suna-west sub-County manyo ojende mane orodho jalup ruoth – Sky Fm\nBy Moses Omollo…….. 29/9/2020.\nObila e sub-county ma suna west dhi nyime kod timo apedha mar mako ojende moko mawuok e gwenge mag oruba sub-location mane orodho jalup ruoth ma oruba kod achiel kuom jodonge kod kite odiochieng ma nyoro e thuolo mane jalup ruothno kod jodonge ne jodhi reso nyadendi moro ma wachore ni ne olorne kod achich moro e gwenge mag oruba odhiambo ma nyoro.\nJalup ruoth ma oruba –sub-location migosi Charles ouma ne okone nyakalondoni ni en kanyakla kod jodonge ne giyudo lipot ni nyadendi moro olorne eot moro kendo goyo nduru mondo onyal konye kama kane giringo ma gichopo e ot mane olorne nyadendino to ne giyudo jago mane olorone nyadendino ma gichwe gimako.\nMigosi Charles ne okoni bang kane giseko mako achijno mane oloro ne nyakono ma gitueyo piny ne gidhi mondo ne ginyal yawo dhot ne nyako mane olorneno wach ma okoni kapok ne giyawone to ojende moko ma osiep achich mane omakino mawuok e gwengego ne ochako bayogi kod kite mondo ne ginyal weyo achijno ma bende wachore ni en achiel kuom jogo ma uso kuom maok opuodhi mag changaa e gwengegoero ma oruba.\nNe ochuno mondo ne jalup ruodhno kod jodonge mondo ne oring ores ngimagi e thuolo ma jogweng bende wachore ni ne ochako oriwore kod ojendego kendo bayogi kod kite ma ochwe ohinyo achiel kuom jodong chief kanyakla kod jalup ruodhnoero wach mane omiyo achijno mane giseko mako ne oringo kendo olal kod nyako mane oloroneno nyaka e thuolonieri.\nGi e thuoloni obila ma suna east dhi nyime kod manyo achijno kod ojende mane omonjo jalup ruodhnoero kod kite odiochieng ma nyoro wach ma jalup ruoth Charles ne okwedo e okang ma malo kaka mano ma ok onengo dhi nyime e gwenge mag Oruba.


Yesu Elo Tim Jo Akwede ma Wuondore (Mathayo 23) | Ngima mar Yesu\nSULA MAR 109\nYesu Elo Tim Jo Akwede ma Wuondore\nMATHAYO 22:41–23:24 MARIKO 12:35-40 LUKA 20:41-47\nKRISTO EN WUOD NG’A?\nJoma kwedo Yesu diher nyiso ni Yesu ok e Mesia, to mano osetamogi. Bende, obadho ma gisetiyogo mondo gimi Jo-Rumi omak Yesu ok osetiyonegi. (Luka 20:20) Koro, ka pod en e hekalu chieng’ Nisan 11, Yesu miyo weche lokore ne jogo ataro kendo oelo ne ji e lela ni en ng’a. Okawo okang’ mokwongo mar penjogi niya: “Uneno Kristo nade? En wuod ng’a?” (Mathayo 22:42) Ji ong’eyoga maler ni Mesia, tiende ni Kristo, ne dhi wuok e anyuola mar Daudi. Omiyo, mano e dwoko ma gichiwo.—Mathayo 9:27; 12:23; Johana 7:42.\nYesu penjogi kama: “Kare obet nade ni kokalo kuom roho maler Daudi ne oluonge ni Ruodha kowacho ni, ‘Jehova nowacho ne Ruodha niya: “Bed e bada korachwich nyaka chop aket wasiki e bwo tiendi”’? Kare ka Daudi luonge ni Ruodha, ere kaka onyalo bedo wuode?”—Mathayo 22:43-45.\nDho Jo-Farisai omoko nimar gisebedo ka gigeno dhano adhana moa e anyuola mar Daudi mondo obi oresgi e loch ma ok gihero mar Jo-Rumi. Kata kamano, Yesu paronegi weche mondik e bug Zaburi 110:1, 2. Wechego nyiso ni Mesia ok ne dhi bedo jaloch ma dhano adhana. En ng’at ma kata Daudi ne dhi luongo ni Ruoth. Bang’ bet e lwedo ma korachwich mar Nyasaye, ruodhno ne dhi tiyo gi teko momiye mar locho. Dwoko ma Yesu ochiwo miyo giling’ thi.\nJopuonjre Yesu kod jomamoko mang’eny osebedo ka winjo wechego. Koro Yesu wuoyo kodgi achiel kachiel kosiemogi mondo gitang’ gi jondiko kod Jo-Farisai. Jo akwedego oseketore giwegi “e kom Musa” mondo gipuonj Chik Nyasaye. Omiyo, Yesu chiko jowinjone kama: “Gik moko duto ma giwachonu, winjuru kendo timuru, to kik utim ka luwore gi timbegi nimar giwacho to ok gitim.”—Mathayo 23:2, 3.\nKae to Yesu chiwo ranyisi ma nyiso ni jo akwedego gin joma wuondore. Owacho kama: “Giyaro ndede ma ting’o Ndiko kendo girwake kaka gima miyogi arita.” Jo-Yahudi moko ne rwako e lela wang’gi kata e bedegi ndede moting’o weche machuok mogol e Chik Nyasaye. Jo-Farisai to ohero yaro ndede maggi mondo ginenre kaka joma rito Chik ahinya. Bende, “gimedo riak lepgi obed maboyo.” En adier ni Jo-Israel ne onego oket usi momin e riak lepgi. Kata kamano, Jo-Farisai to temo mondo riak lepgi obed maboyo moloyo. (Kwan 15:38-40) Gitimo mago duto “mondo dhano onegi.”—Mathayo 23:5.\nBer ng’eyo ni kata mana jopuonjre Yesu ne nyalo bedo gi gombo mar yudo duong’ kata huma. Omiyo, Yesu chiwonegi siem kama: “Kik luongu ni Rabi nikech Japuonju en achiel, to uduto un owete. E wi mano, kik uluong ng’ato ang’ata e piny ni wuonu nikech Wuonu en achiel manie polo. Bende, kik luongu ni jotelo nikech Jatendu en achiel, ma en Kristo.” Kare jopuonjre onego obed gi paro mane kuomgi giwegi? To onego gibed gi timbe mage? Yesu nyisogi niya: “Ng’at maduong’ moloyo e kindu nyaka bed jatiju. Ng’at ma ng’awore malo owuon noduoke piny to ng’at ma duokore piny owuon nong’awe malo.”—Mathayo 23:8-12.\nBang’ mano, Yesu wacho weche ma nyiso kum ma jondiko gi Jo-Farisai biro yudo. Owacho kama: “Yaye nobednu malit un jondiko gi Jo-Farisai, un joma wuondore! nikech uloro ne ji Pinyruodh polo; nimar un uwegi ok udonjie, to bende jogo ma dwaro donjoe ok uyienegi.”—Mathayo 23:13.\nYesu kwedo Jo-Farisai nikech giketo ne ji chike matindo tindo ma gisemedo giwegi kendo mano miyo ok ginyis luor ne weche ma Jehova neno ni dwarore moloyo. Kuom ranyisi, giwacho ni ok gidew “ka ng’ato kuong’ore gi hekalu,” to koni giwacho ni: “Ka ng’ato kuong’ore gi dhahabu mar hekalu, ni to wachno otueye.” Wechegigo nyiso ni pachgi odinore ma ok ginyal fwenyo timbe mabeyo ma dwarore moloyo. Gijiwo ahinya wach dhahabu manie hekalu kar jiwo tich maduong’ ma hekalu konyogigo e lamo Jehova mondo gibed machiegni kode. Kendo gisejwang’o “weche madongo moloyo mag Chik, ma gin timbe makare, gi kecho ji, kod nyiso yie.”—Mathayo 23:16, 23; Luka 11:42.\nYesu luongo Jo-Farisaigo ni ‘joma tayo jomamoko to gin giwegi gin muofni, ma dhing’o ojur to muonyo ngamia!’ (Mathayo 23:24) Gidhing’o kit lwang’ni miluongo ni ojur manie divai ma gimadho nikech ojur ok ler ka luwore gi chik. Kata kamano, yo ma ok gidewgo weche ma dwarore moloyo mag Chik chalo mana ka muonyo ngamia ma bende en le ma ok ler, mak mana ni ngamia to koro en le maduong’ moloyo.—Tim Jo-Lawi 11:4, 21-24.\nSama Yesu penjo Jo-Farisai e wi weche ma Daudi nowacho e Zaburi 110, ang’o momiyo giling’ thi?\nAng’o momiyo Jo-Farisai yaro ndede maggi moting’o weche manie ndiko kendo loso riak lepgi obed maboyo moloyo?\nYesu miyo jopuonjrene siem mane?\nKaka Inyalo Ng’eyo “Babulon Maduong’ ”\nBug Fweny wuoyo kuom dhako moro miluongo ni “Babulon Maduong’ ” Be en dhako moro mantie gadier? Ang’o ma Muma wacho kuome?


Luka 23 - Holy Bible [Luo Bible 2020] - (Luk 23)\nEka chokruok mangima duto nochungo kendo negitere ir Pilato.\nEka negichako donjone kagiwacho niya, “Waseyudo ngʼatni kokelo tulo e pinywa. Okwedo golo osuru ni Kaisar kendo owacho owuon ni en Kristo, ma Ruoth.”\nOmiyo Pilato nopenjo Yesu niya, “In ruodh jo-Yahudi koso?” Yesu nodwoko niya, “Ee, en kaka iwachono.”\nEka Pilato nowachone jodolo madongo gi oganda niya, “Ok ayudo ketho madidonjnego.”\nTo negimedo wacho ka giramo niya, “Omiyo ji tungni kuonde duto e Judea kaluwore gi puonjne. Nochako e Galili to osebiro mochopo ka.”\nKane owinjo wachno, Pilato nopenjo ka ngʼatni ne en ja-Galili.\nKane oyudo ni Yesu ni e bwo loch mar Herode, noore ir Herode, ma bende ne ni Jerusalem e kindeno.\nHerode kane oneno Yesu, nodoko mamor ahinya, nikech kuom kinde mabor nosedwaro mondo onene. Kuom gik mane owinjo kuome, nogeno nene kotimo honni moko.\nNopenje penjo mangʼeny, to Yesu ok nodwoko.\nJodolo madongo gi jopuonj mag chik nochungo kanyono, ka gidonjone mager ahinya.\nEka Herode gi askechene nojare kendo nonyiere. Negirwake gi kandho marakido maber, negidwoke ir Pilato.\nChiengʼ onogo, Herode gi Pilato nobedo osiepe, to motelone odiechiengni ne gin wasigu.\nPilato noluongo jodolo madongo kaachiel, jotelo kod ji duto,\nto nowachonegi niya, “Ne ukelo ngʼatni ira kaka jal mamiyo ji goyo koko ka gidagi, winjo chik. Asenone e nyimu to ok aseyudo gima dimi odonjne.\nKata mana Herode bende ok oyude gi ketho, nimar osedwoke irwa; unyalo neno, ni ok osetimo gimoro mowinjore kod tho.\nEmomiyo abiro mana kume to bangʼe aweye odhi.” [\nKoro nochune ni nyaka ogonynegi ngʼato achiel motwe higa ka higa chiengʼ Sawo mar Pasaka.]\nNegigoyo koko gi dwol achiel kagiwacho niya, “Neg ngʼatni! To gonynwa Barabas!”\n(Barabas noket e od twech nikech wach koko mane otimore e dala maduongʼ, kendo nikech nek.)\nNikech Pilato ne dwaro gonyo Yesu, omiyo nochako owuoyo kosayogi kendo\nTo negidhiyo nyime ka gikok niya, “Gure! Gure!”\nEka nowuoyo kodgi mar adek kowacho niya, “Nangʼo? Ere gima rach ma ngʼatni osetimo? Onge gima aseyudo kuome moromo gi kum mar tho. Omiyo abiro kume kendo bangʼe agonye odhi.”\nTo gi koko maduongʼ negiramo ka gidwaro ni nyaka gure, to koko margi nobedo mapek.\nKuom mano Pilato nongʼado bura mondo dwarogi otimnegi.\nNogonyo jalno mane gikwayo, mane oyudo ni e od twech nikech koko kendo nikech nek, to Yesu noketo e lwetgi mondo gitimne kaka gidwaro.\nKane gigole oko, negimako Simon ma ja-Kurene, mane obiro ka oa e gwengʼ moro, kendo negiyieyo msalaba kuome mondo otingʼe koluwo bangʼ Yesu.\nJi mangʼeny noluwe, motingʼo mon bende mane ywak ka goyo nduru nikech en.\nYesu nolokore mowachonegi niya, “Nyi Jerusalem, kik uywaga, to ywaguru ne un uwegi kendo nikech nyithindu.\nNikech kinde biro ma ubiro wacho ni, ‘Ogwedhu, un mon ma ok onywol kod thunde ma ok nodhodhi!’\n“ ‘Eka giniwach ne gode madongo niya, “Rwombreuru kuomwa!” Kendo ne gode matindo niya, “Umwauru!” ’\nNimar ka ji timo gigi ka yath numu, angʼo mabiro timore ka otwo?”\nJi ariyo moko, ma joketho, bende negigolo oko kode mondo ogurgi.\nYesu nowacho niya, “Wuora, wenegi, nikech gikia gima gitimo!” To ne gipogore lepe ka gigoyo ombulu.\nJi nochungo ka ngʼicho, to jotelo mopogore opogore bende nojare. Negiwacho niya, “Ne oreso jomoko, koro oresre owuon ka en e Kristo mar Nyasaye, Jalno Moyier.”\nAskeche bende nobiro mojare. Negimiye kongʼo makech\nkagiwacho niya, “Ka in e ruodh jo-Yahudi, to kara resri kendi ane.”\nNe nitie ndiko mondik e wiye malo, mawacho niya: Ma en Ruodh Jo-Yahudi.\nAchiel kuom joketho mane ogur kanyo nodhuole gi ayany kowacho niya, “Donge in Kristo? Resri iwuon koda wan!”\nTo ngʼat ma jaketho machielo nokwere niya, “Ok iluoro Nyasaye, nomedo wachoni, nimar in e bwo kum achielno?\nWan okumwa kare, nimar wayudo gima owinjore gi timbewa. To jali onge gima rach mosetimo.”\nEka nowacho niya, “Yesu, para chiengʼ mibire gi pinyruodhi.”\nYesu nodwoke niya, “Awachoni adiera, tinendeni ibiro bedo koda e Paradiso.”\nKoro ne en kar sa auchiel mar odiechiengʼ, mudho nobiro moimo piny duto nyaka sa ochiko,\nnikech chiengʼ ne ok rieny. To pasia mar hekalu noyiech e diere tir.\nEka Yesu noluongo gi dwol maduongʼ niya, “Wuora, aketo chunya e lweti.” Kane osewacho mano, chunye nochot.\nJatend jolweny kane oneno gima notimore, nomiyo opako Nyasaye kendo wacho niya, “Adier chutho, jali ne en ngʼat makare!”\nKane ji duto mane ochokore kanyo mondo obed joneno mar wachno noneno gima notimore, negigoyo korgi kendo negidok miechgi.\nTo jogo duto mane ongʼeye, moriwo koda mon mane oluwe koa Galili, nochungo mochwalore ka gineno gigi.\nKoro ne nitie ngʼato ma nyinge Josef, mane en achiel kuom Buch Jodongo, ngʼat maber kendo makare,\nngʼat mane ok oyie kod dwaro gi timbegi. Noa e dala mar Judea mar Arimathaya kendo norito biro mar pinyruoth Nyasaye.\nNodhi ir Pilato, mokwayo ringre Yesu.\nEka noloro ringre piny moboye gi nanga marep-rep eka nokete e bur mane osekunyo ariwa e kor lwanda, mano mane pok oyikie ngʼato\nNe en Chiengʼ Ikruok kendo Sabato ne chiegni chakore.\nMon mane obiro kod Yesu koa Galili noluwo Josef kendo negineno burno bende ka ringre ne oketi e iye.\nEka negidok dala kendo negiloso yath madum mamit gi mo mangʼwe ngʼar. To ne giyweyo Chiengʼ Sabato kaluwore kod luoro chik.


Luka 10 - Holy Bible [Luo Bible 2015] - (Luk 10)\nBang’ mano, Ruoth Yesu noyiero ji piero abiriyo gariyo mamoko, moorogi ariyo ariyo, mondo gitel nyime e mier duto kod kuonde duto mane en owuon odwaro dhiye.\nNowacho nigi niya, “Cham ochiek mathoth, to jokeyo ema nok. Emomiyo kwauru wuon puodho mondo oor jotich odhi okane cham.\nKoro dhiuru! Aorou mana ka rombe madhi e dier ondiegi.\nKik uting’ ofuk pesa, kata sandug wuoth, kata wuoche, kendo kik umos ng’ato e yo kudhi.\nOt aota mudonje, to wachie uru ni, ‘Kue obed e odni.’\nKa ng’at mohero kue nie odno, to noyud kue muguedhogo odno. To ka onge ng’at mohero kue, to kue muguedhogo odno noduognu.\nBeduru mana e odno, kendo chamuru gik ma gimiyou, nikech jatich ber gi pokne; to kik uring e udi.\nKa udonjo e dala moro, mi jodalano orwakou, to chamuru achama chiemo ma gimiyou.\nBende changuru joma tuo man kuno, kunyisogi ni Loch Nyasaye osesudo machiegni kodgi.\nKa udonjo e dala moro, mi jodalano odagi rwakou, to wuoguru e laru, kendo uwach niya,\n‘Kata mana buch dalau momoko e tiendewa wateng’onu! To ng’euru ni Loch Nyasaye osesudo machiegni.’\nAwachonu ni Chieng’ Bura, Nyasaye nokum dalano malit moloyo kaka nokum Sodom!\n“Yaye, Un jo-Korazin! Mano kaka unune malit! Yaye, un jo-Bethsaida! Mano kaka un bende unune malit! Dine bed ni honni mane otimnu, notim mana ni jo Turo gi jo-Sidon, to dikoro ne giseloko chunygi, mi gibet piny ka girwako piende gugru, kendo gibukore buru.\nChieng’ Bura, Nyasaye nokumu malit moloyo kaka nokum Turo gi Sidon!\nTo in dala mar Kapernaum, iparo ni initing’ri malo nyaka e polo koso? Ooyo, ibiro boli piny, mana e Piny Joma Otho!”\nJopuonjre piero abiriyo gariyogo noduogo gi mor, kawacho niya, “Ruoth, kata mana jochiende bende winjowa ka wakwerogi e nyingi!”\nYesu nowachonigi ni, “Ne aneno ka Satan lwar a e polo, mana ka mil polo!\nTo kik ubed mamor ni jochiende winjou, to beduru mamor mana nikech nyingu ondiki e polo.”\nE sa nogo, Roho Maler nomiyo Yesu odoko mamor ahinya, mi owacho niya, “A Wuora, ma Ruodh polo gi piny, agoyoni erokamano nikech isepando wechegi ni joma riek kod joma osomo, to isenyisogi mana ji ajia. Adier Wuora, osetimore kamano, nikech mano e kaka ne long’oni.\n“Wuora oseketo gik moko duto e lweta. To onge ng’ama ong’eyo Wuowi, mak mana Wuowi kod joma Wuowi omiyo ong’eye.”\nEka nolokore ir jopuonjrene, mowachonigi kar kendgi ni, “Un to, un johawi kuom neno gik munenogi!\nAwachonu ni, jonabi kod ruodhi mang’eny ne jogombo neno gik ma koro unenogi, to ne ok ginyal neno, bende ne gigombo winjo gik ma uwinjogi, to ne ok ginyal winjo.”\nJapuonj Chik moro ne dwaro temo Yesu, omiyo nochung’ mopenje niya, “Japuonj, ere gima datim mondo ayud ngima mochwere?”\nYesu nodwoke ka penje ni, “Ang’o mondiki e Muma? Ere gima isomo kanyo?”\nNg’atno nodwoko ni, “Nyaka iher Ruoth Nyasachi gi chunyi duto, kod paroni duto, kendo gi tekoni duto, kod riekoni duto. Bende nyaka iher wadu kaka iherori iwuon.”\nYesu nowacho ne ni, “Idwoko kare! Tim kamano, eka inibed mangima.”\nTo kaka ng’atno ne dwaro nyiso ni penjone riek, nomedo penjo Yesu ni, “Wadwa to en ng’a?”\nYesu nodwoke niya, “Ng’at moro ne lor koa Jerusalem, dhi Jeriko, mi nopo ka jomecho ogore kuome. Ne gimaye lepe, kendo gigoye, mi giweye kodwaro tho.\nTo jadolo moro bende noyudo oluwo yorno, to kane oneno ng’atno, nobaro moluwo bath yo komachielo.\nKamano ja-Lawi moro bende mane oyudo oluwo yorno, nonene, to okadho akadha.\nTo kane ja-Samaria moro ma bende noyudo nie wuoth ochopo kanyo, moneno ng’atno, nokeche.\nNosudo bute, moolo mo kod divai kuonde mohinyore, kendo otueyo. Eka noketo ng’atno e kanje owuon, mi otere e ot moro ma ji bworoe, kendo orite maber.\nKinyne nogolo pesa moko, mi omiyo wuon odno, kowacho ni, ‘Rit jali maber, to pesa duto ma imedo ritego, an awuon abiro chuli ka aduogo.’ ”\nBang’e Yesu nopenjo japuonj Chik cha niya, “Kuom ji adekgo, ere jal miparo ni notimo ka wadgi ng’at mane jomecho ogoyono?”\nNodwoko ni, “Jal mane otimone maberno.” Eka Yesu nowachone ni, “In bende dhi itim kamano.”\nKane Yesu kod jopuonjrene pod nie wuoth, ne odonjo e dala moro, mi dhako moro ma nyinge Maritha norwake e ode.\nDhakono ne nigi nyamin miluongo ni Maria. Nyamin mareno nobet piny e tiend Ruoth Yesu, kawinjo puonjne.\nTo chuny Maritha ne chandore nikech tich mang’eny mane otiyo, omiyo nodhi ir Yesu, mowachone ni, “Ruoth, ok ineye ni nyamera oweya atiyo mana kenda? Wachne mondo obi okonya!”\nTo Ruoth Yesu nodwoke niya, “Maritha, Maritha, iparori kendo ithagori gi weche mang’eny kayiem,\nto gimoro achiel kende ema dwarore, kendo Maria ema oseyiero gino. En gima ber moloyo, kendo onge ng’ama nomaye.”


Bende Yesu en Nyasaye? Bende Yesu ne owacho ni en Nyasaye?\nPenjo: Bende Yesu en Nyasaye? Bende Yesu ne owacho ni en Nyasaye?\nDuoko: Jok moko matamore ni Yesu en Nyasaye wachoga ni Yesu ne ok owacho ni en Nyasaye. En adiera ni ongee kama Muma ondikee ka Yesu wacho en owuon ni, "An Nyasaye.wacho " Mae ok onyiso, kata kamano, ni Yesu ne ok owacho ni en Nyasaye.\nBende Yesu en Nyasaye? - Yesu ne owacho ni en Nyasaye.\nKaw kuom ranyisi weche Yesu e Johana 10:30, "Wan gi Wuora wan gimoro achiel.” Wadwaro rango dwoko kende mar Joyahudi kuom wachneno mondo wang'e ni ne owacho ni en Nyasaye. Ne gitemo goye gi kite nikech wachni: "In mana dhano, to eka iwacho ni in Nyasaye” (Johana 10:33, omedo jiwo kanyo) Joyahudi ne owinjo maber ahinya gima Yesu ne wacho-chenro. Kane Yesu oyango ni "Wan gi Wuora wan gimoro achiel,” ne owacho ni en kod Wuoro gin gi chal achiel kod tich achiel. Johana 8:58 en ranyisi moro. Yesu ne oyango, "Anyisi adiera ... kane pok onyuol Ibrahim to ne antie!" Mae paronwa gima ondik chien e Wuok 3:14 kane Nyasaye ofulre kaka "Antie." Joyahudi mane owinjo wachni ne oduoko kuom kao kite mondo ginege go nikech opiem gi Nyasaye, kaka ne ochik gi chike Musa (Tim jo-Lawi 24:16)\nBende Yesu en Nyasaye? - Jolupne ne oyange ni en Nyasaye.\nYohana nuoyo kendo chenro e ngima Yesu: "Wach [Yesu] ne en Nyasaye" kendo "Wach nodoko dhano." (Johana 1:1, 14). Wes gi nyiso ratiro ni Yesu en Nyasaye e ringruok. Tich Joote 20:28 wachonwa niya, "Beduru jokwath mag kanyakla mar joma oyie kuom Nyasaye mane ong’iewo gi remb Wuode owuon." Ng'ano manene onyieo kanisa gi rembe en owuon? Yesu Kristo. Kendo wes achiel nogo no yango ni Nyasaye ne onyieo kanisane gi rembe en owuon. Omiyo, Yesu en Nyasaye.\nThoma uonjre Yesu ne oyango kaluwore gi Yesu niya, "Ruodha, kendo Nyasacha!” (Johana 20:28). Yesu ok kwere. Tito 2:13 jiwo wa mondo warit duok Nyasachwa kendo Jawarwa, Yesu Kristo (som 2 Petro 1:1 bende). E jo-Hibrania 1:8, Wuoro yango mar Yesu, "To owacho e wi Wuoyi, 'Loch mari, A Nyasaye, biro bet ndalo duto, kendo ler ema biro bedo rata mar piny ruodhi." Wuoro luongo Yesu ni Nyasaye, manyiso ni adiera Yesu en Nyasaye.\nE Fweny, malaika ne ochiko jaote Johana mondo olam Nyasaye kende (Fweny 19:10). E andiko mang'eny, ne olam Yesu (Mathayo 2:11; 14:33; 28:9, 17; Luka 24:52; Johana 9:38). Ok okwer ga ji kuom lame. Ka Yesu ne ok en Nyasaye, ne donyiso ji mondo kik lame, mana kaka malaika e Fweny ne otimo. Ka oweyo magi, nitie otase mang'eny mag Andiko matwak e wi Yesu bedo Nyasaye.\nBende Yesu en Nyasaye? - Gima omiyo Yesu nyaka bed ni en Nyasaye.\nGima duong' ahinya ma omiyo Yesu nyaka bed Nyasaye en ni ka ok en Nyasaye, tho mare ne dak oromo chulo nengo mar richo mar piny (1 Johana 2:2). Dhano mochwe, ma Yesu ne dobedo kane ok en Nyasaye, ne dak ochulo chudo maduong' no ma idwaro kuom richo maotim ne Nyasaye maduong'. Nyasaye kende ema ne nyalo chulo nengo maduong' no. Nyasaye kende ema nenyalo ting'o richo mag piny (2 jo-Korintho 5:21), tho, kendo ochier, ka onyiso loch mare e wi richo gi tho.\nBende Yesu en Nyasaye? Kamano. Yesu ne oyango ni en Nyasaye. Jolupne ne oyie ni en Nyasaye. Warruok tiyo mana ka Yesu en Nyasaye. Yesu en Nyasaye e dhano, Alfa kendo Omega mosiko nyaka chieng' (Fweny 1:8; 22:13), kod Nyasaye Jawarwa (2 Petro 1:1).


2 Korintho 4 - Holy Bible [Luo Bible 2015] - (2Kor 4)\nKaka Nyasaye ema osemiyowa tijni kuom ng’wonone, omiyo ok wanyal nyosore.\nWasekwedo timbe mag mudho kendo makuodo wich. Ok wawuoth gi miganga, bende ok wagaj Wach Nyasaye, to wawacho mana adiera e lela e nyim Nyasaye, kwanyiso wawegi ni wan kare, kendo wamiyo ji duto yie kodwa.\nWatimo kamano nikech ka Wach Maber mwalando ogeng’ore, to ogeng’ore mana ni joma lal.\nGin joma ok yie, ma nyasach pinyni osedino chunygi, mondo kik gine ler ma Wach Maber manyiso ji duong’ maler mar Kristo, ma en owuon e kido mar Nyasaye.\nOk waland wach kuomwa wan wawegi, to walando mana wach ni, Kristo Yesu en Ruoth, kendo ni wan mana jotichu nikech Kristo.\nWatimo kamano nimar Nyasaye achiel mane owacho ni mondo ler orieny e chunywa mondo okelnwa ler mar ng’eyo duong’ mar Nyasaye mineno e wang’ Yesu Kristo.\nTo wan ma wan gi mwandu mar chuny, wachalo mana agulini mag lowo, mondo onenre ni teko maduong’ ahinyano oa kuom Nyasaye, to ok oa kuomwa wawegi.\nPile idiyowa koni gi koni, to kata kamano ok dinnwa. Wadhier nono, to chunywa ok a.\nIsandowa, to ok jwang’wa, bende igoyowa piny, to ok negwa.\nPile wating’o tho mane Yesu othogo e ringrewa,\nnimar kata obedo ni wangima, to pile iterowa kar tho nikech Yesu, mondo ngima mar Yesu bende onenre e ringrewa matho.\nKamano tho tiyo kuomwa, to un, ngima tiyo kuomu.\nWan gi yie machalo gi mano ma Muma wuoyo kuome ni, “Ne ayie, emomiyo nawuoyo.” Kamano wan bende wayie, emomiyo wawuoyo.\nWang’eyo ni Nyasaye, mane ochiero Ruoth Yesu oa kuom joma otho, nochierwa wan bende kaachiel gi Yesu, mi terwa e nyime kaachiel gi un bende.\nMago duto obetie nikech un, mondo kaka ji mayudo ng’wono mogundho mar Nyasaye medore, e kaka erokamano mimiyogo Nyasaye duong’ bende omedore.\nKuom mano, chunywa ok nyosre. Kata obedo ni ringrewa rumo, to chunywa iloso manyien pile ka pile,\nnimar thagruok matin mwayudoni rumo piyo, to obiro kelonwa duong’ miwuoro kendo mosiko,\nnikech ok waketo parowa e gik mineno, to mana e gik ma ok ne. Gik mineno rumo, to gik ma ok ne osiko mochwere.


Tracts - Luo - Wach Chang Mar Nyasaye\nKuom jomapok oneno mor mar ngima maduong mar Nyasaye, gima onego ing’e en ni Nyasaye en chuny mar ngima. Kuome onge tho, to jachien en chuny mar tho kendo kuom jachien onge ngima. Nyasaye osemiyowa ngima matin e pinyka, kendo jiduto monyuol winjo ber mar ngimano. Wayueyo kendo wamor gi much Nyasaye mar ngima. En ber manadi kiwuotho e yore mabeyo mar taon kata kiringo e ndara molos kod lam, kineno gik mabeyo manyasaye ochweyo kagidongo maber kendo gin gi-ngima malong’o chunyi bedo gimor kod kue kuom ber mar Nyasaye.\nAdier, ndiko wacho maber niya watuomo pi e sokni mag waruok. (Isa. 12:3) mondo wadonji e rangeyene gi erokamano kendo e ode gi pak (Zab. 100:4). Muma wacho niya ngat ma chunye mor sape ok rum jandiko nyisowa ni kuyo kelo tho. Jiduto nyalo neno malong’o, gimomiyo muma puonjo tiyo ni nyasaye gi mor kod kue gi ler ei roho maler. (Jorumi 14:17) ma emomiyo yie kuom wechene mondiki gichunyi duto. Wach Nyasaye en adiera ok onyal lokre to bende osiko nyaka chieng’ kendo okelo ngima manyakachieng’.\nGin weche mowuok kuom Nyasaye moting’o ngima nitie singruok mar geno kod weyo richoni chutho, ber in ngat mosewinjo wechegi, bi kuom Yesu Kristo e jachang marji duto moyie kuom.\nNyasaye ok odewo wang ngato, to jiduto romre e nyime. Nyasaye emaochweyowa. Koro wanyalo yeiro yo maber mar dhi kanyasaye.\nEre kaka ngato nyalo yudo ngima mochwere? Nitie yo achiel kende, Nyasaye ok osemiyowa roho mar luoro, nonyuolwa giluoro ma en chuny mar jachien mabiro kuom chuny matek maok nyal yie weche mag Nyasaye manochweyowa kendo oritowa gi ngima mare owuon.\nYesu nowacho ni kik chunyu parre kendo kik chunyu ‘luor’ en dwarowa wawegi mondo wayier dhi e ngima, Nyasaye nosemiyowa paro mar Kristo. Nobiro mondo wayud warruok. Nyaka wayie kuom Yesu Kristo kaka jawar. Paulo wachoni wan giparo mar Kristo to nyaka wami parono thuolo e chunywa, nikech kuom parano yie Nyasaye kelo chang kod warruor e ringrewa.\nPinyruodh Nyasaye ni ei chunywa (Luka 17:21) tiendeni ni chunywa, Paulo wacho kama wan e rinre Kristo ji mangeny nindo nikech ok gi ngeyo wachni.\nYesu nosebedo tuo, kendo nosekawo chadruok kuom tho mar musalaba, mondo ibed machal kod ringrene maok nyal bedo matuo kata tho ma timore kuom yie ni ringre Kristo no tho mondo ringreni obed magima. Kinyalo yie nimani en adier to ichango sano.\nOnego ing’e ndalo duto ni Kristo no warowa kuom kuong’ ma chik kelo, kane odoko ng’amaokuong’ nikech wan, koro kuom yie Kristo wan thuolo.\nSingruok mar Nyasaye wacho ni Nyasaye notimo singruok gi Ibrahim kendo gi nyakware, tiende ni ngat achiel ma en Kristo Yesu.\nKuom yie ni wan ringre Kristo miyo wabedo weg singruogni. Ng’e ni yie wa ni kuom rieko matut mar parowa magwenyre gi wach Nyasaye. Wach Nyasaye en paro mar Kristo yie a kuom winjo wach.\nYie mar Kristo donjo matut moloyo ei chuny dhano. Kuom paro ni waruok kata chang biro kuom ng’eyo marwa en miriambo kendo lal. Nyaka obed lit moa kuom yie mar chuny, ng’ato nyaka yie gi chunye mondo obed e winjruok gi Nyasaye, kendo nyaka owuo elela gi dhoge mondo orese. Kaka paro mar ng’ato paro e kaka en.\nYesu nowacho ni kaun gi yie kuom Nyasaye maonge kiawa to no miu. Ok inyal yudo yie kapok itero chunyi kuom Nyasaye mano emaomiyo yie maonge tim otho.\nYie mar Kristo miyo ibedo thuolo kuom chadruok mag chuny. Kamigepe kata fuonini mag ringruok magin (wang, dhok, it, kod um) bedo e buo loch mar roho maler kitueyo chiemo.\nJachien onge gi thuolo mar tiyo kuomi kose riembe. Koro kawasewinjo wach-ni, onego wager yie marwa kuom winjo wach marsingruok ma en marwa. Nyasachwa nomiu gik moko duto muchando, kogolo kuom mwandune man gi duong’ kuom Kristo Yesu.\nNg’e ni kata chadruok mar ringrewa, chan mar pesa kod chadruok mag chuny, duto Nyasaye nyalo loyonwa. Nyasaye ema weyonwa richowa duto. (Zab. 103:3) neni nowacho ni onyalo duto. Mi anatiek tuoche duto kuomu.\nNyasaye en ngima kendo gik moko duto makelo ngima kaka chang, waruok, mor, kue kod mew gigi duto a kuom roho mar Nyasaye ma en Kristo Yesu maune achiel kod ringrene.\nYesu nowachoni asebiro mondo ji oyud ngima, kendo obed ngima maoromo chutho. To paro makama, en paro moa kuom yie Kristo kaka ruoth. Ere kaka do tamre miyo wa gik mogudho kawa yie.\nChuny mar jachien en tho nikech en jasik Nyasaye to ndiko wachonwa niya, dhano nokelo tho epiny kendo kuom tho nitie luoro, kuyo, paruok, dhier, kod touche, magi duto ok ber ni Nyasaye. To Kristo no biro mondo keth magi duto.\nTo Kristo nobedo kuong’ ma chik kelo, kane odoko ngama okuong nikechi wan nowaro wa kothonwa e yath. Touche duto mongere e piny nobiro kuom richo, richo en dagi wach Nyasaye. Efa notimo richoni (Chak 3:16) Ng’ama onge giyie en jaricho, kendo gimoro amora maonge yie en richo. Adam nomiyo jiduto obedo ebuo kuon’g kuom tamruok rito chik Nyasaye.\nKristo nowaro jiduto a e koung’ kuom yie. Kaka jiduto tho kuom Adam, e kaka jiduto nodoko mangima kuom Kristo. Nyasaye no oro wachne (Yesu) kendo no chango jiduto. (Zab. 107:20) yie wach Nyasaye kelo chang e ringruok. Wachalre gi wach Nyasaye kendo kaka barupe majiduto somo.\nWach nodoko dhano wan e wach Nyasaye kaka ringre Kristo. Onge tuo kubedo e i Nyasaye nikech osechangu kuom chuat mane ochuadego. In e i chuech mar Kristo, to muma wacho kama, negiloyo jachien gi wach neno kendo gi remb nyarombo maneni Kalvari fulo wach kendo nyiso gima Nyasaye ose timonigi. Kik igen kuom riokoni iwuon, to ket genoni kuom ruoth Nyasaye gi chunyi duto. (Ngeche 3:5) nyaka waket paro duto mag dhano e tuech mondo owinj Kristo luoro kod kiawa maketho paro gin wasik Nyasaye, Nyasaye ok nyal loko gima ose wacho obiro rito wachne nyaka ochope.\nKa kuom chuatne ise chango, Nyasaye ok odewo wang’ji, mak mana ng’ama oluongo nyinge kuom yie, kaka muma wacho ni yie ema nomi ng’ama kare bed mangima kedo yieni ose changi.\nNyasaye nyiso wa e i wachne ni “Abiro bedo ei gik moko duto mondo ringre u obed mangima mana kaka chunyi ngima”. Ngima mar ringrewa luwore gi ngima mar chunywa. Ruoth Nyasaye ema chiwo teko mar yudo mwandu onego ichiw mwandu main go e tich Nyasaye kiwilo gi mwandu mo chwere. Yie kendo par koa e chunyi ni tuoni ose chango adier maok nyal tamre kuom Nyasaye kata dichiel. Inyalo loso yie kendo ibet e tuo kod chndruok, to ka iyie adier gi chunyi yieni nyalo miyo dendi bed mangima kendo keti ng’at makare gitimbe makare.\nNyasaye ok nyal weyowa kata juang’owa waweyo Nyasaye kuom tamruok wa ka wayie kuome maonge kiawa, Yesu nowacho Yohana bende owachoni ma e yie wa kuome ni gimoro amora ma wa kuaye e nyinge wayudo.\nKa chunywa ler e nyim Nyasaye, eka wan gi yie motegno kwome (I Yoh 3:21) Paulo wacho ni “Atemo mondo abed maonge chuanyruok e kind ji kod Nyasaye muma wacho ni ng’amo kwayo yudo, gimoro amora mukwayo e nyinga anatim”. (Yoh. 14:14) mondo omi Nyasaye duong, Yesu owacho kwa mondo morni omedre. (Yoh 16:24) nosekawo touchewa kod chandruokwa e ringre owuon e wi yath kendo kuom chuatne ise chango (I Pet 2:24) Yesu nowacho ni duto oserumo. (Yoh 19:30) ka nose ting’onigi duto e ringre owuon, ere tiende mondo iting’-gi kendo nikech wuond mar satan.\nParo moluwre gi wach Nyasaye kendo singruokne kelo mor, ngima maber kod mew e yori. Ka yieni ochung’, to magi duto bende chung’ e ngimani. Seche duto bed motang’ ni paroni kod riekon. “Lokre-uru ubed manyien kuom parou”. (Jor 12:2) mi uru parou tich, mond uchop kuom mano maber kendo ma Nyasaye oyiego. En e jadolo maduong mawinjo chandrauok wa kendo lemonwa, jadolo maduong mafulo nyinge.\nGi e chuny ng’ato yie kendo yudo ler e nyim Nyasaye. Gi dhok ng’ato fulo richone kendo yudo warruok. Omiyo koro yie, ful, kendo yud changsani. Bed mangima e nying Yesu Kristo a, e chandruok, tuoche kod gik moko duto machando ngimani. Nyasaye ogwedhi gi lemoni.\nKaratasni mar wach nyasaye olos mondo omi jiduto nono (ok nyiew). Kadiher yudogi mang’eny. To yie indik barua gidho kizungu (English) kinyisogo kar kwan minyalo tiyogo maber.\nLUO9908T • LUO • GOD’S HEALING WORD


Bible in one year - Luo Bible 2020 - July 13\n2 Weche mag Ndalo 21:1-20\n1. Jehoshafat notho kaka kwerene kendo noyike but kwerene e Dala Maduongʼ mar Daudi kendo Jehoram wuode nobedo ruoth kare.\n2. Owete Jehoram ma yawuot Jehoshafat ne gin Azaria gi Jehiel gi Zekaria kod Azariahu gi Mikael kod Shefatia. Magi duto ne gin yawuot Jehoshafat ruodh Israel.\n3. Wuon-gi nosemiyogi mwandu mangʼeny mag fedha gi dhahabu gi gik moko ma nengogi tek kaachiel gi mier mag Juda mochiel gohinga motegno, kata kamano loch pinye nomiyo Jehoram pinyruoth nikech ne en wuode makayo.\n4. Kane Jehoram nosegurore motegno e kom duongʼ wuon mare, nonego owetene gi ligangla kaachiel gi joka dhood ruoth mamoko mag Israel.\n5. Jehoram ne ja-higni piero adek gariyo kane obedo ruoth, kendo norito piny kodak Jerusalem kuom higni aboro.\n6. Noluwo timbe mag ruodhi Israel mana kaka jood Ahab notimo nimar nokendo nyar Ahab. Notimo timbe mamono e nyim Jehova Nyasaye.\n7. Kata kamano Jehova Nyasaye ne ok otieko od Daudi nikech noparo singruok mane otimo kode. Nosesingore ne Daudi gi ogandane ni ginibed e loch nyaka chiengʼ.\n8. E ndalo loch Jehoram, Edom nongʼanyo ne Juda mi gibedo gi ruodhgi giwegi.\n9. Omiyo Jehoram nodhi kuno gi jotende kod gechene duto mag lweny. Jo-Edom nolwore kaachiel gi jotend gechene mag lweny, to nochiewo gotieno momwomogi.\n10. Nyaka chil kawuono jo-Edom pod ongʼanyo ne jo-Juda. Jo-Libna bende nongʼanyo e ndalono nikech Jehoram noweyo Jehova Nyasaye ma Nyasach kwerene.\n11. Bende ne osegero kuonde motingʼore malo mag lemo e gode matindo mag Juda kendo nomiyo jo-Jerusalem oweyo Nyasaye kendo omiyo jo-Juda bende orwenyo.\n12. Jehoram nonwangʼo baruwa koa ir Elija janabi mawacho niya, “Ma e gima Jehova Nyasaye ma Nyasach kwaru Daudi wacho, ‘Ok iseluwo yore wuonu Jehoshafat kata mago mag Asa ruodh Juda.\n13. To isewuotho e yore mag ruodhi mag Israel, omiyo isemiyo jo-Juda kod jo-Jerusalem oseweyo luwa mana kaka dhood Ahab notimo. Bende isenego oweteni monywoligo ma nyithind wuonu hie, joma ne ber moloyi.\n14. Koro omiyo Jehova Nyasaye biro chwado jogi, yawuoti kod mondi kod gimoro amora miluongo ni mari, noyud chwat malit.\n15. In iwuon nibed gi tuo marach manocham nyimbiyi, kendo tuoni nomi nyimbiyi wuog oko.’ ”\n16. Jehova Nyasaye nomiyo jo-Filistia gi jo-Arabu modak mokiewo kod jo-Kush obedo mamono kod Jehoram.\n17. Negimonjo Juda magi kedo kode kendo negipeyo gik moko duto mane nitie e od ruoth kaachiel gi yawuote kod monde. Onge wuode mane odongʼ makmana wuode ma chogo miluongo ni Ahazia.\n18. Bangʼ mano Jehova Nyasaye nogoyo Jehoram gi tuo malich momako nyimbiye ma ok thiedhre.\n19. Bangʼ kinde manok madirom higni ariyo, tuone nomedore ma nyimbiye nowuok oko omiyo notho ka en gi rem malich. Joge ne ok olosone mach mar magenga kaka nolosne kwerene.\n20. Jehoram ne ja-higni piero adek gariyo ka nodoko ruoth, kendo norito piny kuom higni aboro kodak Jerusalem. Notho maonge ngʼama nokuyo kuom thone kendo noyike e Dala Maduongʼ mar Daudi to ok kuma iyikoe ruodhi.\n2 Weche mag Ndalo 22:1-12\n1. Jo-Jerusalem noketo Ahazia wuod Jehoram ma chogo nobedo ruoth kare nikech joma nomonjogi kaachiel gi jo-Arabu manobiro e lwenyno nosenego yawuot Jehoram madongo duto. Omiyo Ahazia wuod Jehoram ruodh Juda nochako rito loch.\n2. Ahazia ne ja-higni piero ariyo gariyo kane obedo ruoth kendo norito piny kuom higa achiel kodak Jerusalem. Min mare ne nyinge Athalia ma nyakwar Omri.\n3. En bende noluwo timbe mag od Ahab nimar min mare nojiwe mondo otim timbe maricho.\n4. Notimo timbe mamono e nyim Jehova Nyasaye mana kaka jood Ahab nosetimo nikech bangʼ tho wuon mare gin ema ne gingʼadone rieko marach mane okethe.\n5. Bende noluwo puonjgi kane oriwore gi Joram wuod Ahab ruodh Israel mondo giked kod Hazael ruodh Aram e piny Ramoth Gilead. Jo-Aram nohinyo Joram;\n6. omiyo nodok Jezreel mondo ochangi kuom hinyruok manoyudo Ramoth ka nokedo gi Hazael ruodh Aram. Eka Ahazia wuod Jehoram ruodh Juda nodhi Jezreel mondo one Joram wuod Ahab nikech nohinye.\n7. To Nyasaye nosechano mondo otiek Ahazia kodhi limo Joram. Kane Ahazia ochopo negidhi gi Joram mondo girom gi Jehu wuod Nimshi mane Jehova Nyasaye osewiro mondo otiek dhood Ahab.\n8. Kane Jehu ngʼado bura ni dhood Ahab, nonwangʼo yawuot ruoth moa e dhood ruodhi mag Juda kaachiel gi yawuot wede Ahazia mane osebedo katiyone kendo nonegogi.\n9. Bangʼe nodhi mondo omany Ahazia kendo joge nonwangʼe kopondo Samaria. Nokele ne Jehu mine onege. Ne giike kagiwacho niya, “Ne en wuod Jehoshafat manoluwo Jehova Nyasaye gi chunye duto.” Omiyo ne onge ngʼato moro amora motegno e od Ahazia mane nyalo rito piny.\n10. Kane Athalia min Ahazia noneno ni wuode osetho, nodhi mondo otiek anywola mar joka ruoth mar Juda duto.\n11. To Jehosheba nyar ruoth Jehoram nokawo Joash wuod Ahazia kendo nokwale lingʼ-lingʼ kuom nyithi ruoth mane idwaro nego mopande e od nindo kaachiel gi japite. Nikech Jehosheba nyar ruoth Jehoram mane chi Jehoyada jadolo ne nyamin Ahazia, nopando nyathino ne Athalia mondo kik onege.\n12. Nodongʼ kopande ei hekalu mar Nyasaye kuom higni auchiel e kinde loch Athalia.\n1. Wer. Zaburi mar Asaf. Kik ilingʼ, yaye Nyasaye; kik iywe, yaye Nyasaye, bende kik ibed mos.\n2. Neye kaka wasiki piem kodi gi koko maduongʼ. Neye kaka joma kedo kodi ngʼanyoni.\n3. Gichano timo ne jogi marach lingʼ-lingʼ; giloso chenro maricho ne joma chunyi ohero.\n4. Giwacho niya, “Biuru watiekgi mi girum pep kaka oganda, mondo nying mar Israel kik chak par kendo.”\n5. Giloso chenro ka giriwo pachgi bedo achiel, gilosoni riwruok mondo giked kodi.\n6. Gin jo-Edom gi jo-Ishmael, jo-Moab gi jo-Hagri,\n7. jo-Gebal, jo-Amon kod jo-Amalek, jo-Filistia kaachiel gi joma odak Turo.\n8. Nyaka jo-Asuria bende oseriwore kodgi mondo oriw lwetgi ne nyikwa Lut. Sela\n1. Chuny ruoth ni e lwet Jehova Nyasaye, ochike mana kaka kuonde ma pi luwo kendo kaka ohero owuon.\nTich Joote 17:16-34\n16. Kane Paulo pod rito Sila gi Timotheo Athene, chunye nosin kane oneno kaka jo-dalano noketo chunygi kuom lamo kido mag nyiseche manono.\n17. Omiyo nowuoyo kod jo-Yahudi gi jo-Yunani moluoro Nyasaye e sinagogi. Bende pile pile nowuoyo gi ji mane budho e chiro e dalano.\n18. Jorieko moko mag Epikurio kod Stoiko nochako mino kode wach. Moko kuomgi nopenjo niya, “Angʼo ma jawach thoreni temo wacho?” To moko nowacho niya, “Chal ka gima oyalo kuom nyiseche moko ma welo.” Negiwacho kamano nikech Paulo ne yalo kuom Yesu kendo kuom chier.\n19. Eka ne gikawe mi gidhi kode kar romo margi miluongo ni Areopago, bangʼe gipenje niya, “Donge dinyiswae tiend puonj manyien mikelo kaeni?\n20. Isako itwa gi puonj manyien mapok wawinjo, omiyo wadwaro ngʼeyo tiendgi.”\n21. (Jo-Athene duto kod jopinje mamoko mane odak kanyo nohero ketho sechegi kanyo ka gigoyo mbaka kendo giwinjo paro gi rieko manyien.)\n22. Eka Paulo nochungʼ e nyim chokruok mane ni ei Areopago mochako wuoyo kowacho niya, “Un jo-Athene, ayudo ni un joma ohero lemo e ngimau duto.\n23. Nikech kane awuotho kalworora ka anono malongʼo kuondeu mag lemo, to ne ayudo nyaka kendo mar misango mondikie niya, ‘Ne nyasaye ma ok ongʼe’. Koro gima ulamo kaka gima ok ongʼe ema adwaro yalonu.\n24. “Nyasaye mane ochweyo piny kaachiel gi gik moko duto manie iye en Ruodh polo gi piny, kendo ok odak ei hekalu ma oger gi lwet dhano,\n25. bende ok tine gi lwet dhano ka gima odwaro gimoro kuom dhano nikech en owuon ema ochiwo ne dhano, ngima gi muya mi yweyo kod gik moko duto.\n26. Koa kuom dhano achiel, nochweyo ogendini duto mag ji, mondo gipongʼ piny duto, kendo en ema oketo ni ngʼato ka ngʼato kar romb higni monego odag-go e piny, kod kuonde monego gidagie.\n27. Nyasaye notimo ma mondo ji obed gi chuny madware kendo mondo kanyalore to gichop kuma entie, mi giyude, kata obedo ni ok en mabor kodwa.\n28. ‘Wangima nikech En, kendo wawuotho nikech En, kendo wantie nikech En.’ En mana kaka jowendu moko osewacho ni, ‘Wan bende wan kothe.’\n29. “Ka wan koth Nyasaye kamano, to koro ok onego wapar ni Nyasaye chalo gi dhahabu kata gi fedha kata kidi, ma gin mana kido ma dhano oloso kendo oketo gi pache.\n30. E kinde mokalo Nyasaye ne ok odewo fuwo machal kamano, to koro sani osegolo chik ni ji duto kamoro amora mondo olokre owe richo.\n31. Nikech oseketo chiengʼ mobiro ngʼadoe bura ne piny duto gadiera, kokalo kuom ngʼat moseyiero. Bende osenyiso ji malongʼo ni obiro timo mano ni ji duto, nikech nochiere oa kuom joma otho.”\n32. Kane jogo owinjo ka Paulo wuoyo kuom wach chier aa kuom joma otho, moko kuomgi nojare, to moko to nowachone niya, “Wabiro dwaro mondo iwuo kodwa kendo e wachni.”\n33. Eka Paulo nowuok moweyo joburago.\n34. Ji moko manok nodok kor Paulo, mi giyie kuom Kristo. Achiel kuom joma noyie ne en Dionusio, mane en jabuch Areopago, gi dhako moro ma nyinge Damaris, kod ji mamoko manok.


Tich Joote 12 - Holy Bible [Luo Bible 2020] - (TiJo 12)\nNe ogolo chik mi oneg Jakobo owad gi Johana gi ligangla.\nKane oneno ka timneno nomoro jo-Yahudi, nodhi nyime momako Petro bende. Mano notimore e ndalo Sap Makati ma ok oketie Thowi.\nKuom mano, Petro nokan e od twech, to kanisa to ne lamone Nyasaye ahinya.\nOtieno motelone chiengʼ mane Herode chano goloe Petro oko mondo oyale, negikete onindo e kind askeche ariyo, ka otweye gi nyoroche ariyo, kendo ka askeche mamoko bende rite kochungʼ e dhood twech.\nApoya nono malaika mar Ruoth nofwenyore, mi ler norieny ei od twech. Noyuko Petro mochiewe kowacho niya, “Aa malo piyo.” Gikanyono nyoroche mane otwego Petro nolwar piny.\nMalaika nomedo wachone niya, “Rwak lepi gi wuocheni.” Petro notimo kamano. Malaika nochako okone niya, “Koro rwak kodi mondo iluwa!”\nPetro noluwo bangʼe kowuok e od twech, to kata kamano pache ne pok odwogo mondo ofwenyne ni gima malaika ne timono en adier, to noparo mana ni oleko.\nNe gikalo jorit mokwongo, gi mar ariyo mi gichopo e ranga chuma mane iwuokgo e od twech kidonjo e dala maduongʼ. Rangano noyawrenigi kende mine gikadho. Kane gisewuotho mabor mochwalore gi od twech, to nopo ka malaika oseweye.\nBangʼe pach Petro noduogo mi owacho niya, “Koro angʼeyo maonge kiawa ni Ruoth nooro malaikane mi oresa e twech Herode, kendo osemiyo atony e gimoro amora marach ma jo-Yahudi ne chano timona.”\nKane osengʼeyo gima notimorene, nodhi nyaka od Maria min Johana, ma niluongo bende ni Mariko, kendo kanyo ji nochokore mangʼeny ka gilamo Nyasaye.\nKane Petro oduongʼo dhoot ma oko, to nyako moro ma jatich miluongo ni Roda nobiro mondo oyawne.\nTo ka nochamo dwond Petro, nodoko mamor ahinya mi noringo odok ei ot kapok oyawone. Nonyiso jogo mane ni e ot kopongʼ gimor niya, “Petro ni e dhoot!”\nTo jogo nokwere kawacho niya, “Wiyi rach!” Ka nyakono nomedo ramo ni Petro ne ni e dhoot adier, negiwachone niya, “Mano nyaka bedi mana malaikane!”\nTo Petro nomedo dwongʼo dhoot, kendo kane giyawo dhoot mi ginene, to dhogi nomoko.\nPetro notingʼo lwete malo mondo gilingʼ, eka nonyisogi yo mane Ruoth ogolego e od twech. Nowachonegi niya, “Nyisuru Jakobo gi jowete mamoko gima nosetimore.” Bangʼe noa kanyo modhi kamachielo.\nKinyne gokinyi kihondko maduongʼ nomako jolweny mane oket mondo orite e od twech. Negipenjore niya, “Angʼo ma dibed nosetimore ni Petro?”\nHerode nogolo chik mondo omany Petro, to ne ok ginyal yude. Kuom mano, nonono jorit od twech mondo ginyise kuma Petro odhiye, eka nogolo chik mondo oneg joritogi. Kindeno Herode nodar Judea modhi odak Kaisaria kuom ndalo manok.\nNoyudo en-gi mirima kod jo-Turo gi jo-Sidon. Kuom mano jo-Turo kod jo-Sidon ne joriwore mi giloso thuolo mar romo gi Herode. Ne gitudore gi Blasto, mane en jatich ruoth mogeno, eka negiyudo yo mar loso kwe gi ruoth, nikech chiembgi ne wuok e piny Herode.\nOdiechiengʼ mane onego giromieno, Herode ne orwako lepe mag ruoth mi obet e kome mar loch mi ochako wuoyo gi ji.\nTo jogo nogoyo koko kawacho niya, “Mano dwond Nyasaye, ok en dwond dhano!”\nGikanyono malaika mar Ruoth nogoyo Herode piny, nikech ne ok omiyo Nyasaye duongʼ kendo kute nochamo ringre, mi otho.\nWach Nyasaye nomedo dhi nyime kendo nomedo landore.\nKane Barnaba gi Saulo nosetieko tijgi, negidwogo ka gia Jerusalem ka gin gi Johana ma bende iluongo ni Mariko.


BENDE ISEWINJO KUOM CHIKE ANG'WEN MAG CHUNY?\nKaka nitie chike maoko mineno marito weche mag piny, ekaka nitie bende chike mag chuny mochung' ni winjruok man e kindi kod Nyasaye.\n1. CHIK MOKWONGO\nNyasaye oheri kendo en gi chanro miwuoro kuom ngima mari.\nHERA MAR NYASAYE\n"Nikech Nyasaye nohero piny ahinya, omiyo nochiwo Wuode ma miderma, mondo ng'a ma oyie kuome kik lal, to obed gi ngima mochwere." (Johana 3:16)\nCHANRO MAR NYASAYE\n(Kristo owacho) "An nabiro mondo gibed gi ngima, kendo gibed godo moloyo." (Johana 10:10).\nEre gimomiyo ji mang'eny ok nigi ngima mogundho?\n2. CHIK MAR ARIYO\nDhano opong' gi richo kendo opogore gi Nyasaye kuom mano ok onyal ng'eyo kata neno hera gi chanro mar Nyasaye kuom ngimane.\nDHAND OPONG' GI RICHO\n"Nimar ji duto oseketho, kendo girem kuom duong' mar Nyasaye." (Jorumi 3:23)\nDhano nochwe mondo obed gi lalruok kod Nyasaye; to nikech tamruok mare kod dwarone owuon, noyiero woutho e yorene owuon mi lalruokne gi Nyasaye ne okethore. To dwarone owuon ka luwore gi kit tim ng'anjo kata pogruok maling' ling', e adiera mar gima Muma Maler luongo ni richo.\nDHANO OSEWEYO LALRUOK KOD NYASAYE\n"Nikech misach richo en tho" (Pogruok marchuny kod Nyasaye). (Jorumi 6:23)\nNyasaye en Ler to dhano en jaricho. Nitie bugo maduong' mopogo kind dhano kod Nyasaye. Kinde ka kinde dhano temo mondo ochop ir Nyasaye kod ngimano mogundho kuom nyalone owuon: ngima maber, pogo maber kod marach, rieko mamalo, kod moko ma kamago; to temo magi duto ni nono.\nChik mar adek chiwonwa ducko kuom masirani...\n3. CHIK MAR ADEK\nYesu Kristo e chiwo ma kende mar Nyasaye kuom richo mar dhano. Kuome, inyalo ng'eyo kendo neno hera gi chanro mar Nyasaye kuom ngimani.\n"To Nyasaye onyisowa hera moherowago kama, ni Kristo nothonwa, ka ne pod wan joricho." (Jorumi 5:8)\nNOCHIER A KUOM JO MOTHO\n"Bang' thone nowuoknigi kongima gi nyisruok mathoth ma ok nyal kwer, konenorenigi kuom ndalo piero ang'wen, kendo kowuoyonigi kuom pinyruodh Nyasaye." (Tich Joote 1:3)\nEN E YO MA KENDE\n"Yesu nowachone ni, An e yo, kendo an e adiera, kendo an e ngima; ng'ato ok bi ka Wuora ma ok okadho kuoma." (Johana 14:6)\nNyasaye oseketo olalo e bugo maduong' mopogowa kode kooro Wuode Yesu Kristo mondo otho karwa e msalaba.\nNg'eyo chike adekgi ok oromo....\n4. CHIK MAR ANG'WEN\nNyaka ng'ato ka ng'ato orwak Yesu Kristo kaka jawar kendo ruoth: eka wanyalo ng'eyo kendo neno hera gi chanro mar Nyasaye kuom ngimawa.\nNYAKA WARWAK KRISTO\n"To giduto ma norwake, nomiyogi teko mondo gibed nyithind Nyasaye, e jogo ma yie kuom nyinge." (Johana 1:12)\nNYAKA WARWAK KRISTO KUOM YIE\n"Nimar oresou gi ng'uono kuom yie. To un ok e ma umiyo mano otimore; en mich Nyasaye. Ok oa kuom tim ma dhano timo, mondo kik ng'ato opakre." (Jo Efeso 2:8,9)\nNYAKA WARWAK KRISTO WAWEGI\n"Ne! Achung' e dho ot kendo adwong'o. Ka ng'ato owinjo duonda, mi oyawo dho ot, anadonj ire, kendo anachiem kode, to en bende nochiem koda." (Fweny 3:20).\nRwako Kristo en dhi ir Nyasaye ka waweyo ngimawa wawegi, kendo ka wageno ni Kristo biro donjo e ngimawa mondo owenwa richowa kendo otimwa gima doher mondo wabedi. Ok en gi ma oromo ka ng'ato lokore gi rieko mag dhano kuom buchene kata bedo gi paro mag tim owruok.\nAlotura ariyogi nyiso yore ariyo mag ngima:\nNGIMA MAN E BWO LOCK MAR "AN."\nNGIMA MAN E BWO LOCH MAR KRISTO.\nAloura mane mowinjore gi ngimani?\nAluora mane ma diher mondo owinjre gi ngimani?\nWeche maluwoegi nyiso kaka inyalo rwako Yesu:\nKORO INYALO RWAKO KRISTO KUOM LAMO MAR HULO YIE\n(Lamo en wuoyo kod Nyasaye)\nNyasaye ong'eyo chunyi omiyo ok en gi wach kod wecheni; odwaroparo mar chunyi moloyo.Ranyisi mar lamo mowinjore e ma:\n"Ruoth Yesu, afwenyo ni asekonyora gi ngimana awuon kendo aseketho marach e nyimi. Ayawo dho ot chunya kendo ayie rwaki kaka Jawarna kendo Ruodha. Kaw kom loch mar ngimana. Losa mondo abed jalo ma didwar mondo abedi."\nBende lamoni wuoyo kuom dwaro mar chunyi? Ka en kamano, to lam lamoni e sani, kendo Kristo biro donjo e chunyi kaka nosingore.\nYOR FWENYO NI KRISTO OSEDONJO E NGIMANI\nIseruako Kristo e ngimani? Kaka singruokne obet e Fweny 3:20, ere Kristo koro kaluwore kod ngimani? Kristo nowacho ni onyalo donjo e ngimani. lparo ni onyalo witi? Ere kaka ing'eyo ni Nyasaye oseduoko lemoni? (Genruok mar Nyasaye owuon gi Wachne)\nMUMA MALER OSINGO NGIMA MOCHWERE NI JI DUTO MORWAKO KRISTO....\n"Nyasaye nomiyowa ngima ma nyaka chieng', kendo ngimano ni e i Wuode. Ng'a man gi Wuowi en gi ngima, to ng'a ma ok ni gi Wuod Nyasaye ok en gi ngima. Wechegi asendikonu un muyie kuom nying.Wuod Nyasaye, ni mondo ung'e ni un gi ngima ma nyaka chieng." (1 Johana 5:11-13)\nGo ni Nyasaye erokamano pile kuom Kristo bedo e i ngimani kendo ni nikech ok nojwang'i ngang.' (Johibrania 13:5)\nInyalo fwenyo ni Kristo mangima odak e iyi kendo ni in gi ngima ma nyaka cheing' kochakore e thuolo mirwake e iyi ka luwore gi singruok mare.\nWECHE KUOM DONGO MAR JAKRISTO\nDongruok kuom weche mag chuny biro ni kech geno Yesu Kristo. "Ngat moket kare kuom yie, nobed mangima." (Jo Galatia 3:11) Ngima mar yie nomiyi geno momedore kuom Nyasaye kuom gimoro ka gimoro e ngimani, kendo miyi timo magi:\nSud ir Nyasaye e yor lamo pile (Johanna 15:7)\nSom Wech Nyasaye pile (Tich Joote 17:11) Chak gi Injili mar Johana.\nWinj chik Nyasaye kinde ka kinde. (Johana 14:21)\nTim nend Kristo gi timbeni kod wecheni (Mathayo 4:19; Johana 15:8)\nGen kuom Nyasaye kuom gik moko duto mag ngimani (1 Petro 5:7)\nRoho Maler - yiene mondo oloyi kendo omiyi teko e ngima mapile kendo kuom timo neno. (Jo Galatia 5:16,17; Tich Joote 1:8)\nInyalo paroe gimoro amora ma nyalo timoreni miwuoro moloyo rwako Kristo? Diher goyo ni Nyasaye erokamano e thuoloni kuom gino mosetimoni?\nYorno mar goyo ni Nyasaye erokamono nyiso wach yie man e iyi.


Bible in one year - Luo Bible 2020 - January 1\n1. Kar chakruok Nyasaye nochweyo polo gi piny.\n2. Koro piny ne onge kido kendo ne onge gimoro amora e iye. Mudho mandiwa noimo ataro mangʼongo kendo Roho mar Nyasaye ne wuotho ewi atarono.\n3. Eka Nyasaye nowacho niya, “Ler mondo obedie,” mi ler nobetie.\n4. Nyasaye noneno ni ler ber, kendo ne opogo ler kuom mudho.\n5. Nyasaye noluongo ler ni “odiechiengʼ” kendo mudho noluongo ni “otieno.” Piny noyuso, kendo noru ma en chiengʼ mokwongo.\n6. Eka Nyasaye nowacho niya, “Gima pogo pi mondo obedie mondo opog pi gi pige.”\n7. Omiyo Nyasaye noketo gima pogo pi mamalo gi pi ma piny. Kendo nobedo kamano.\n8. Nyasaye noluongo gima nopogo pigno ni “polo.” Piny noyuso kendo noru, ma en chiengʼ mar ariyo.\n9. Kendo Nyasaye nowacho niya, “Pi manie bwo polo mondo ochokre kaachiel, kendo lowo motwo obedie.” Kendo notimore kamano.\n10. Nyasaye nochako lowo ni “piny” kendo pige mane ochokore nochako ni “nembe.” Kendo Nyasaye noneno ni mano ber.\n11. Eka Nyasaye nowacho niya, “Buya nyaka nyag e piny, kothe manyago cham kod yiende manyago olembe man-gi kuthe eigi kaka kitgi obet kendo nobedo kamano.\n12. Buya nonyak e piny: Cham nonywolo kothegi kaka kitgi nobet kendo yiende nonywolo olembe man-gi kodhi kaka kitgi nobet. Kendo Nyasaye noneno ni mano ber.\n13. Piny noyuso kendo noru, ma en chiengʼ mar adek.”\n14. Bangʼe Nyasaye nowacho niya, “Ler mondo obedie e kor polo mondo opog odiechiengʼ gi otieno, kendo gibed kaka ranyisi mag lokruok ndalo kod odiechienge, kod higni,\n15. kendo ginibedi ler mae kor polo mondo gi chiw ler e piny.” Kendo nobedo kamano.\n16. Nyasaye noloso gik moko ariyo madongo makelo ler; ler maduongʼ ne rito odiechiengʼ, to ler matin ne rito otieno. Sulwe bende noloso.\n17. Nyasaye noketogi e kor polo mondo gi chiw ler e piny,\n18. mondo girit odiechiengʼ gotieno, kendo gipog ler koa kuom mudho. Nyasaye noneno ni mano ber.\n19. Piny noyuso kendo noru, ma en chiengʼ mar angʼwen.\n20. Kendo Nyasaye nowacho niya, “Pi mondo opongʼ gi gik mangima, kendo winy mondo ofu ewi piny e kor polo.”\n21. Kamano Nyasaye nochweyo gik madongo mag nam kod gik mangima duto kod gik malak mag pi, kaka kitgi obet kod winy duto man-gi bwombegi kaka kitgi obet. Nyasaye noneno ni mano ber.\n22. Nyasaye nogwedhogi kendo owacho niya, “Nywolreuru kendo umedru kuom kwan kendo upongʼ pi mag nembe kendo winy bende omedre e piny.”\n23. Kendo piny noyuso, kendo noru, ma en chiengʼ mar abich.\n24. Kendo Nyasaye nowacho niya, “Piny mondo onywol gik mangima kaka kitgi obet: Jamni, kod gik moko duto mamol e lowo, kod le mag bungu, mana kaka kit moro ka moro obet.” Kendo nobet kamano.\n25. Nyasaye noloso le mag bungu kaka kitgi obet; jamni kaka kitgi obet kendo gi gik mamol e lowo kaka kitgi obet. Nyasaye noneno ni mano ber.\n26. Eka Nyasaye nowacho niya, “We wachwe dhano e kido machal kodwa kendo gibed gi teko ewi rech mae nam kendo gi winy mae kor polo, ewi jamni, ewi piny duto kendo ewi chwech duto mawuotho ewi lowo.”\n27. Kuom mano Nyasaye nochweyo dhano e kite owuon, e kit Nyasaye nochweye; nochweyogi dichwo gi dhako.\n28. Nyasaye nogwedhogi mi owachonegi niya, “Nywolreuru kendo kwanu omedre; pongʼuru piny kendo urite. Beduru gi teko ewi rech ma e nam kod winy mae kor polo kendo ewi gik mangima duto mawuotho ewi lowo.”\n29. Eka Nyasaye nowacho niya, “Amiyou kothe duto manyago cham e wangʼ piny duto kod yiende duto man kod olemo gi kodhi eigi. Ginibed magu kuom chiemo.\n30. To ne le duto mag piny kod winy duto mafuyo e kor polo kod gik moko duto mawuotho e piny, gimoro amora mangima; amiyo lum duto mondo obed chiembgi.” Kendo nobedo kamano.\n31. Nyasaye nongʼiyo gik moko duto mane osechweyo kendo noneno ni gibeyo ahinya. Piny noyuso kendo noru, ma en chiengʼ mar auchiel.\n1. Kuom mano chwech polo gi piny norumo gi gik mane ni eigi duto ka moro ka moro oket kare.\n2. E odiechiengʼ mar abiriyo Nyasaye nosetieko tichne mane osebedo ka otimo; omiyo odiechiengʼ mar abiriyo noyweyo kuom tijene duto.\n3. Kendo Nyasaye nogwedho odiechiengʼ mar abiriyo mi owale obedo maler, nimar odiechiengno ema noyweyoe bangʼ tieko duto.\n4. Ma e nonro mar polo kod piny kane ochwegi. Kane Jehova Nyasaye ochweyo piny kod polo;\n5. ne onge buya mane osetwi e piny kendo ne onge yien mane osedongo nikech Jehova Nyasaye ne pok ooro koth e piny kendo ne onge dhano mawuotho ewi lowo,\n6. kata kamano achiya mar pi ne wuok koa ei lowo kendo ne omiyo piny duto obedo mangʼich.\n7. Eka Jehova Nyasaye nochweyo dhano gi lowo kendo nokudho muya mar ngima ei ume, mi dhano nobedo mangima.\n8. Eka Jehova Nyasaye noloso puodho ma yo wuok chiengʼ mar Eden, kendo noketoe dhano mane osechweyo.\n9. Eka Jehova Nyasaye noketo kit yien duto mondo onyagi ewi lowo, ne gin yiende malombo wangʼ kendo mag chiemo. E dier puodho ne nitie yath machiwo ngima kendo yath mamiyo ngʼato ngʼeyo ber gi rach.\n10. Aora mamiyo puodho bedo mangʼich ne mol koa Eden; kendo koa kanyo to aorano ne pogore nyadingʼwen.\n11. Bath aorano mokwongo iluongo ni Pishon; en omol koluwo piny Havila duto kama ne nitiere gi dhahabu mangʼeny.\n12. (Dhahabu mar pinyno ber; duogo manyilni maber kod kite mabeyo miluongo ni oniks bende yudoree.)\n13. Bath aorano mar ariyo iluongo ni Gihon; en omol koluwo piny Kush duto.\n14. Bath aorano mar adek iluongo ni Tigris; en omol koluwo yo wuok chiengʼ mar Ashur. To bath aorano mar angʼwen iluongo ni Yufrate.\n15. Eka Jehova Nyasaye nokawo Adam kendo nokete e puoth Eden mondo olose kendo orite.\n16. Kendo Jehova Nyasaye nomiyo Adam chik niya, “In thuolo mar chamo olemb yien moro amora e puodho;\n17. to kik icham olemb yath mamiyo ngʼato ngʼeyo ber gi rach, nimar chiengʼ ma inichame to initho.”\n18. Jehova Nyasaye nowacho niya, “Ok ber mondo Adam obed kende, abiro losone jakony mowinjore kode.”\n19. Kuom mano, Jehova Nyasaye nokawo lowo ma ochweyogo le mae thim kod winy duto mafuyo e kor polo. Eka nokelogi ne Adam mondo ochakgi nying kendo nying mane Adam omiyo gik mangimago ema nobedo nying-gi.\n20. Omiyo Adam nochako jamni duto nying, gi winy manie kor polo kod le duto manie thim. Kata kamano Adam ne onge gi jakony mowinjore kode.\n21. Kuom mano Jehova Nyasaye nomiyo nindo matut otero Adam; kendo kane onindo, nogolo achiel kuom ngʼedene mi nodino kanyo gi ringʼo.\n22. Eka Jehova Nyasaye noloso dhako koa kuom ngʼet mane ogolo kuom Adam kendo nokele ni Adam.\n23. Adam nowacho niya, “Ma koro en chogo mar choka kendo ringʼo mar ringra; ibiro luonge ni ‘dhako,’ nikech nogole koa kuom dichwo.”\n24. Kuom mano, dichwo nowe wuon kod min kendo nopadre gi chiege; mi gidok ringruok achiel.\n25. Adam kod chiege ne niduge, to ne gionge wichkuot.\n1. Nyasaye gwedho ngʼat ma ok lu pach joma richo, kata luwo yor joricho kata bedo e kom jojaro.\n2. To chik Jehova Nyasaye ema more, kendo osiko oparo kuom chikene odiechiengʼ gotieno.\n3. Ochalo gi yien mopidhi e bath aora, manyago olembe e kinde molemo chieke, kendo ma bedene ok ner. Gimoro amora motimo dhi maber.\n4. Joma timbegi richo to ok chal kamano kata matin! Gin gichalo gi mihudhi, ma yamo tero.\n5. Kuom mano joma timbegi richo ok nolo bura, adier, joricho ok nobedi e kanyakla mar joma kare,\n6. nikech Jehova Nyasaye rango yor joma kare, to yor joma richo to biro kethore.\n1. Ngeche mag Solomon wuod Daudi, ruodh Israel:\n2. mamiyo iyudo rieko kod ritruok makare, kendo winjo tiend weche matut;\n3. kendo miyo idak e ngima moritore kendo mobidhore kitimo gima adiera kendo gima kare kendo mowinjore,\n4. gimiyo joma ngʼeyogi tin bedo mariek, kendo gimiyo jomatindo ngʼeyo tiend weche kendo pogo tiend wach.\n5. Mad jomariek chik itgi mondo owinji kendo gimedgi e puonjruokgi, to jogo mongʼeyo pogo tiend wach mad oyud gino ma chikogi,\n6. mondo gingʼe ngeche, sigendini, kod weche ma tiendgi tek mag jorieko.\n7. Luoro Jehova Nyasaye e chakruok mar ngʼeyo to joma ofuwo chayo rieko gi ritruok makare.\n1. Ma e kaka anywola mar Yesu Kristo ma wuod Daudi kendo wuod Ibrahim chalo:\n2. Ibrahim ne en wuon Isaka, Isaka ne en wuon Jakobo, to Jakobo ne en wuon Juda gi owetene.\n3. Juda ne en wuon Perez gi Zera, ma min-gi ne en Tamar, Perez ne en wuon Hezron, Hezron ne en wuon Ram,\n4. to Ram ne en wuon Aminadab. Aminadab ne en wuon Nashon, Nashon ne en wuon Salmon,\n5. Salmon ne en wuon Boaz, ma min-gi ne en Rahab. Boaz ne en wuon Obed ma min-gi ne en Ruth, Obed ne en wuon Jesse,\n6. to Jesse ne en wuon Ruoth Daudi. Daudi ne en wuon Solomon, ma min-gi, kane pok Daudi okawe, ne en chi Uria,\n7. Solomon ne en wuon Rehoboam, Rehoboam ne en wuon Abija, to Abija ne en wuon Asa.\n8. Asa ne en wuon Jehoshafat, Jehoshafat ne en wuon Jehoram, Jehoram ne en wuon Uzia,\n9. to Uzia ne en wuon Jotham, Jotham ne en wuon Ahaz, Ahaz ne en wuon Hezekia,\n10. to Hezekia ne en wuon Manase. Manase ne en wuon Amon, Amon ne en wuon Josia,\n11. kendo Josia ne en wuon Jekonia gi owetene, e kinde mag twech e piny Babulon.\n12. Bangʼ twech e Babulon: Jekonia ne en wuon Shealtiel, Shealtiel ne en wuon Zerubabel,\n13. Zerubabel ne en wuon Abihud, to Abihud ne en wuon Eliakim. Eliakim ne en wuon Azor,\n14. Azor ne en wuon Zadok, Zadok ne en wuon Akim, to Akim ne en wuon Eliud.\n15. Eliud ne en wuon Eleazar, Eleazar ne en wuon Mathan, Mathan ne en wuon Jakobo,\n16. to Jakobo ne en wuon Josef mane chwor Maria mane onywolo Yesu, miluongo ni Kristo.\n17. Kamano tienge duto mane nitie chakre Ibrahim nyaka Daudi ne gin apar gangʼwen; to chakre Daudi nyaka ndalo twech e Babulon ne tienge apar gangʼwen kendo chakre ndalo twech nyaka kinde mag Kristo bende ne tienge apar gangʼwen.\n18. Kama e kaka nywol mar Yesu Kristo notimore: Noyudo min mare ma Maria osesingi ne Josef mondo okende, to kane pok gibedo kaachiel, noyude ka en gi ich kuom Roho Maler.\n19. Nikech Josef chwore ne en ngʼat makare, kendo ne ok odwar ni okuod wiye e nyim ji, omiyo nochano e pache mar weye ma lingʼ-lingʼ.\n20. To bangʼ paro mar timo kamano, Malaika mar Ruoth nofwenyorene e lek mowachone niya, “Josef wuod Daudi, kik iluor dhi gi Maria dala kaka chiegi, nikech gima otingʼo e iye owuok kuom Roho Maler.\n21. Obiro nywolo wuowi, kendo nyaka imiye nying ni Yesu, nikech obiro waro joge kogolo e richo.”\n22. Magi duto notimore mondo ochop gima ne Ruoth owacho gi dho janabi niya,\n23. “Nyako ngili biro mako ich minywol wuowi, mi nigiluonge ni Imanuel” (tiende ni, “Nyasaye ni kodwa”).\n24. Kane Josef ochiewo gokinyi, notimo gima malaika mar Ruoth nochike mondo otim, kendo nokawo Maria odhigo dala mobedo chiege.\n25. To ne ok oriwore kode nyaka bangʼ kane osenywolo nyathi ma wuowi kendo nomiye nying ni Yesu.


Mathayo 23 - Holy Bible [Luo Bible 2015] - (Mat 23)\nBang’e Yesu nowuoyo gi jopuonjrene kaachiel gi joma nosechokore, kowacho niya,\n“Jopuonj Chik kod jo-Farisai omi tich nyiso ji tiend Chik Musa.\nEmomiyo timuru gik ma giwachonu, kendo chikuru itu nikech gipuonjo ji, to ok gitim gik ma gipuonjo.\nGitueyo misike mapek, mohewo ji ting’o kendo giketo e gok ji, to gin giwegi ok gimul misikego kata mana gi lith luetgi.\nGik moko duto ma gitimo, gitimo mana ni mondo ji onegi. Gitueyo gik madongo moting’o weche Muma, e pat wag’gi kendo e bedegi, kendo girwako lewni momin usi maboyo e riakgi,\nbende gihero bet kuonde moyiedhi e sewni, kendo gihero kombe manyime e ut lemo.\nBende gihero mondo ji omosgi ka miyogi duong’, kuonde ma ji ochokoree, kendo gihero mondo ji oluonggi ni jopuonj.\nTo un kik luongu ni jopuonj, nikech ng’at achiel kende e japuonj, to un duto un owete.\nBende ki uluong ng’ato ni wuonu e piny ka, nimar un gi Wuoro achiel kende, manie polo.\nKata kik luongu ni jotelo, nikech ng’at achiel kende, ma en Kristo, e jatendu.\n“Ng’ama duong’ moloyo kuomu ema nyaka bed jatichu.\nNg’at ma ting’ore malo nodwok piny, to ng’at ma dwokore piny ema noting’ malo.\n“Mano kaka unune malit, un jopuonj Chik gi jo-Farisai, ma wuondore ni ohero Nyasaye! Uchiego ni ji dhoranga Piny Ruodh Polo, to un uwegi ok udonjie, to eka joma dwaro donjoe be utamo. [\nMano kaka unune malit, ka uriasoru gi lemo moyware. Mano emomiyo unuyud kum marach moloyo]\n“Mano kaka unune malit, un jopuonj Chik gi jo-Farisai, mawuondore ni ohero Nyasaye! Ulwororu e nembe gi pinje duto, mondo ulok kata mana ng’at achiel obed jadinu, to ka useloke to umiyo odoko ng’at mowinjore gi mach mak tho moloyo un uwegi nyading’eny!\n“Mano kaka unune malit, un jotelo ma muofni! Uwacho ni ka ng’ato okuong’ore gi nying Hekalu, to mano onge wach, to ka okuong’ore gi nying dhahabu manie Hekalu, to wach omake.\nUn muofni mofuwogi! Ere gima duong’ moloyo wadgi? Dhahabu, koso Hekalu mamiyo dhahabu bedo gima owal ni Nyasaye?\nTo bende uwacho ni ka ng’ato okuong’ore gi nying kendo-mar-misango, to mano onge wach, to ka okuong’ore gi nying chiwo man kuom kendo-mar-misango, to wach omake.\nMano kaka un muofni! Ere gima duong’? Chiwo koso kendo-mar-misango mamiyo chiwo bedo mowal ni Nyasaye?\nNg’at mokuong’ore gi nying kendo-mar-misango ok okuong’ore mana gi nying kendo-mar-misango kende, to okuong’ore gi nying gik moko duto man kuome bende.\nKendo ng’at mokuong’ore gi nying Hekalu ok okuong’ore gi nying Jal modakie bende,\nkendo ng’at mokuong’ore gi nying polo to okuong’ore gi nying kom duong’ mar Nyasaye kod nying Jal mobetie bende.”\nUn jotelo ma muofni, magolo gik matindo kaka ojur e gima umadho, to gik madongo ka ngamia, to umwonyo amwonya!\n“Mano kaka unune malit, un jopuonj Chik gi jo-Farisai, mawuondore ni ohero Nyasaye! Ulwoko kang’e agwata gi kang’e tawo, to igi to uweyo kopong’ gi gik moyudi e yor mecho kod moyud e yor gombo mokadho ndaga.\nUn jo-Farisai ma muofni, kwonguru ulwok kai agwata, eka ng’eye bende obed maler!\n“Mano kaka unune malit, un jopuonj Chik gi jo-Farisai, mawuondore ni ohero Nyasaye! Uchalo gi liete mobuk matar, manenore maber gi oko, to igi opong’ gi choke joma otho, kod gik moko duto mochido.\nKamano e kaka un bende unenoru gi oko ni un joma kare, to chunyu opong’ gi gango wach kod timbe maricho.\n“Mano kaka unune malit, un jopuonj Chik gi jo-Farisai, mawuondore ni ohero Nyasaye! Umwono liete jonabi, kendo ulicho liete joma kare,\nkuwacho niya, ‘Dine wadag e ndalo kwerewa, to dine ok wariwore kodgi kuom chuero remb jonabi.’\nTo kuwacho kamano, to uyie ni un nyikwa joma nonego jonabi.\nKara, dhiuru adhiya nyime, mondo utiek tich mane kwereu ochako!\nUn thuonde ma koth thuonde marichogi! Ere kaka uparo ni dutony e kum mar mach mak tho?\nMano emomiyo abiro oronu jonabi gi ji mariek kod jopuonj Chik. Moko kuomgi ubiro nego, kuguro e msalaba, to moko unuchwad e uteu mag lemo, kendo unulawgi e dala ka dala.\nKamano unuyud kum kuom remb joma kare duto mosechuer e piny, chakre remb Habil nyaka remb Zakaria wuod Barakia, mane unego e kind Kama Ler gi kendo-mar-misango.\nAwachonu adier ni tieng’ ma kawuononi noyud kum gigo duto!\n“Yaye, jo-Jerusalem! Yaye, jo-Jerusalem! Un munego jonabi, kendo ugoyo joma Nyasaye ooro iru gi kite. Mano kaka asedwaro mondo achoku kaka nyabuch gweno choko nyithinde e bwombe, to usetamoru.\nKoro dalau biro dong’ gunda.\nAwachonu ni, chakre kawuono ok unuchak unena kendo, nyaka kinde chopi ma unuwachie ni, ‘Oguedh ng’ama biro e nying Ruoth.’ ”


Muma Nyalo Konyi Nyagori gi Chandruoge—Ywak kod Tuo ma Ok Thiedhre\nOhinga mar Jarito | Na. 1 2018\nSOM E Acholi Afrikaans Albanian Amharic Arabic Armenian Armenian (Ma Imbo) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Bolivian Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Finnish Dhok mar Ranyisi ma Hungarian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Mexican Dhok mar Ranyisi ma Polish Dhok mar Ranyisi ma Quebec Dhok mar Ranyisi ma Spanish Dhok mar Ranyisi ma Venezuelan Dhok mar ranyisi ma Amerka Dholuo Digor Drehu Dutch Efik Estonian Ewe Faransa Fijian Finnish Fon Ga Garifuna Georgian German Greek Greenlandik Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kisungu Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lukhonzo Lunda Luvale Macedonia Malagasy Malay Malayalam Maltese Mam Mambwe-Lungu Mapundugun Marshallese Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Nothern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curacao) Persian Polish Ponapean Portuguese Portuguese (Portugal) Punjabi Quebec (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarontongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n3 Muma Nyalo Konyi Nyagori gi Chandruoge\nNitie chandruoge moko ma ok wanyalgeng’o kata tieko gie kindegi. Kuom ranyisi, ka watni moro otho kata tuo ma ok thiedhre omaki, nyalo chuno ni imany mana kaka inyalo nyogori gi lit ma chandruogno kelo. Be Muma nyalo konyi e kinde matek kamano?\nTUO MA OK THIEDHRE\nRose wacho niya: “An gi tuo moro ma nonyuolago ma miyo abedo gi rem ma ok rum. Ngimana osebedo marach.” Gima ne chande ahinya en ni nitie seche ma ne ok onyal keto pache kuom puonjruok Muma kod weche mamoko motudore gi lamo Nyasaye. Kata kamano, gima nokonye gin weche ma Yesu nowacho e Mathayo 19:26 niya: “Kuom Nyasaye gik moko duto nyalore.” Rose nofwenyo ni nitie yore mang’eny mag puonjruok. Nikech seche moko rem ne rame ahinya ma ne ok onyal kata somo, nochako winjo Muma momaki kod buge momaki miwinjo. * Owacho niya: “Ka dine bed ni onge gik miwinjogo, akiya ni sani dikoro atimora nade mondo asik ka an gi winjruok maber gi Nyasaye.”\nSama Rose winjoga malit ni ok onyal timo gik ma notimoga chon, weche ma yudore e 2 Jo-Korintho 8:12 e ma hoyo chunye. Ndikono wacho niya: “Nimar ka chuny moikore nitie mokwongo, mano bedo gima owinjore moloyo, ka ng’ato chiwo ka luwore gi gima en-go, to ok ka luwore gi gima oongego.” Wechego paro ne Rose ni Nyasaye mor gi gima otimo nikech otimo kaluwore gi nyalone.\nDelphine, ma nosewuo kuome motelo wacho niya: “Ka ne nyara ma jahigni 18 otho, nawinjo malit ahinya ma ne ok apar ni anyalo dhi nyime bedo mangima. Ngimana ne dhi lokore ahinya.” Weche ma nohoye ahinya yudore e Zaburi 94:19, kama jandik zaburi nowachee kama kuom Nyasaye: “Kuom weche mang’eny maparo e iya hochni omiyo chunya mor.” Delphine wacho niya: “Nalamo Jehova ka akwaye mondo okonya ng’eyo gik ma ne anyalo timo mondo odwok litno chien.”\nNochiwore gi chunye te mondo otim tich moro ma ok chulee osara. Nochako pimore gi kalam ma nyithindo bukogo gik ma gigoro ma kata kotur to pod tiyo atiya. E yo machalo kamano, kata obedo ni en bende chunye nonyosore, nofwenyo ni pod nonyalo konyo jomoko. Owacho niya: “Nafwenyo ni sama atiyo gi puonj mag Muma mondo ahogo joma apuonjo Muma, mano ne en yo maber ma Jehova ne tiyogo mondo ohoya kendo okuwe chunya.” Nondiko nyinge joma Muma wuoyo kuomgi ma bende nokuyo. Omedo wacho niya: “Jogo duto nohero wuoyo gi Nyasaye e lamo.” Nofwenyo bende ni ok onyal yudo dwoko mag penjo ma chande ka ok osom Muma.\nPuonjruok Muma osekonyo Delphine mondo oket pache e gik man nyime to ok gik mosekalo. Geno miwuoye e Tich Joote 24:15 bende hoye. Ndikono wacho niya: “Chier nobedie mar joma kare gi joma ok kare.” Be en gadier ni Jehova biro chiero nyare? Delphine dwoko niya: “An gadier ni nyara biro chier e kinde ma biro. Wuonwa manie polo osechano chieng’ ma wabiro romee gi nyarano. Aneno mana ka gima wabedo kode piny kanyachiel kendo ka ahere mana kaka nahere chieng’ ma nanyuolee.”\n^ par. 4 Thoth gik miwinjogo yudore e websait mar jw.org.\nMuma nyalo hoyi kata mana e kinde ma ikuyo ahinya\nNYASAYE KONYOWA E YORE MAGE?\nMuma chiwo dwoko e yo maler. Owacho niya: ‘Jehova chiegni gi ji duto ma luongo nyinge, gi ji duto ma luongo nyinge gadiera. Enomi jogo ma luore gima gidwaro; nowinj ywakgi bende, mi noresgi.’ (Zaburi 145:18, 19) Donge mano en wach ma duogo chunywa ahinya? Kata kamano, gin yore mage ma Nyasaye dwokogo lamo mag jotichne?\nChandruoge nyalo nyoso chunywa, mayowa teko, kendo ginyalo miyo winjruokwa gi Nyasaye odog chien. (Ngeche 24:10) Kata kamano, Jehova ‘miyo jo mool teko; kendo jalo ma onge gi teko omiye teko momedore.’ (Isaiah 40:29) Jaote Paulo ma bende ne onano e tembe mang’eny nowacho niya: “E weche duto, an gi nyalo kokalo kuom jalno ma miya teko.” (Jo-Filipi 4:13) Roho maler mar Nyasaye nomiyo Paulo teko. In bende inyalo kwayo Nyasaye mondo omiyi roho maler.—Luka 11:13.\nTo nade ka idwaro winjo tiend puonj manie Muma kendo ng’eyo kaka inyalo tiyo kodgi? Jakobo nondiko niya: “Ka nitiere ng’ato e kindu mochando rieko, osik kokwayo Nyasaye, nimar Nyasaye chiwo rieko ne ji duto e yo mogundho ma ok omany ketho kuom ng’ato, kendo enomiyego.” (Jakobo 1:5) Inyalo timo kaka ikwayo Nyasaye kuom somo Muma kendo tiyo gi puonj manie iye. (Jakobo 1:23-25) Ka itimo kamano, ibiro fwenyo kaka Muma oting’o rieko ma konyo.\nJehova nyalo miyowa chuny mokuwe kata sama wan gi parruok kod achiedh nade mang’eny. Muma wacho niya: “Kik ubed gi parruok e wi gimoro amora, to kuom gik moko duto, kulamo kendo kusayo kaachiel gi goyo erokamano, nyisuru Nyasaye kwayou; eka kuwe mar Nyasaye ma loyo ng’eyo duto biro rito chunyu kod pachu kokalo kuom Kristo Yesu.” (Jo-Filipi 4:6, 7) Donge inyalo kwayo Jehova mondo omiyi kuwe?\nTo nade ka chandruogegi ok orumo mapiyo kaka ne iparo? Kik ipar ni Nyasaye ojwang’i. Kata kapo ni chandruogegigo ok orumo, Nyasaye pod nyalo miyi chir kod teko mar nano. (1 Jo-Korintho 10:13) Muma bende singonwa ni kinde biro ma ibiro tiek chandruogewa chuth!\nBe Kuyo Rach?\nNade ka jomoko neno ni idwa kuyo mokalo tong’?\nMuma Nyalo Konyi Nyagori gi Chandruoge\nBe Muma Nyalo Konyowa e Kindegi?\nPuonj mag Muma Konyo Kinde Duto\nBe Muma Pod Konyo e Kindegi Koso Oting’o Puonj ma Tinde Ok Kony?\n1 Muma Nyalo Konyi Geng’o Chandruoge\n2 Muma Nyalo Konyi Loyo Chandruoge\nGima Muma Wacho e Wi Kinde Mabiro\nText Yore mag golo buge mag digital OHINGA MAR JARITO Be Muma Pod Konyo e Kindegi?\nBe Muma Pod Konyo e Kindegi?\nOHINGA MAR JARITO Be Muma Pod Konyo e Kindegi?\nAng’o Momiyo Ji Tho?\nBe Muma Nyalo Konyo Ng’at ma Nigi Midekre?